url: =Kawlgam Politics zingno khat pan-in Zomite ~ Zokhai :: ZOMI DAILY\nposted on 24 December 2015 at 9:47 pm Lomkholna: News, Politics, Zokhai\nLaisim Sanggam Ngaihteng, 2015 Kum ahong bei peetmahding hita: Pasian upna-lah kilamdang tuanlo, thaksuakna leh nosuahna-lah om tuanlo: Ki-ukna leh suahtaakna lamsang phalammanawh kikheelna-lah tuciangciang kimu naailo: 2016 Kum’ ading phalammanawh kikheelna ding-a lamet tampi’ lak-ah nengcik khat kumbei ma-in enpak lehang…\nTulel-a Kawlgam Gamukpawl (Myanmar Government) te-in Kawlgam milip buppi naupang kimawlpih ahihkeileh teengta kineihpih bang-in maaizum lohial tak-in hong kimawlpihna: Lpd ~ Gamukpawl mite’ pension sehgiapna (ahithei thu-tawh akisut hang-in kum 5 bekbek aseem uliante-in atuulza-asim pension ngahding, kum tampi saangsia, zato siahuan, pyadaa, cbt-a kipan khanhuh langdeeng phialphial aseemte’ ading-e….)\nThukhunpi-ah, “Aseem khinsate nungsuul zuuikiik loding, khialhna omsate’ tung-ah panlaakna phuangkiik loding” ci-a maaizumlo tak-a behlap giapna (Lpd: U Than Shwe’ khut-ah meelmawl mi atuul-asim akithat, akikhihcip, akikhumcip mite’ nuntaakna alaainatpih mi-thukhual tampi hong om peelmawhding cile’ng…..)\nThuneihna kipiakkhiat ma-in Kawlgam buppi’ gamh ahi leisung sumpiangte Seente’ khut-ah manmawh tak-a aluut zangzangna (Lpd: Phakant suangmanpha tawhna pan-in asuang-tawh aleitang mahmah-tawh dump-truck lianpipi-tawh Seengam-ah anawn-a kinawn ziahziah., U Thei Sein-in, “aw, aw, kikum mahni” cih-tawh ahun uai toto cbt,…..)\nHihte ngaihsun lehang Kawlgam Kiukna limcitak leh piicing tak-a thuneihna kipiakkhiatna hongpiang takpi dinghiam, ahihkeileh hongpiang henla, mipi’ sosaanna (phulaakna) hong kipanleh Gaalkaap-in gamdang kihtaakna leh zahtaakna-tawh lungduai tak-in athuak keeikaai dinghiam cih thute gamdangtung Kawlgam level politicians (non-Zomi) te’ kamkumna-ah aginsaan laaitak thu-khat ahihi. Tua hunsung mah-in U Khin Hngunt’ mite-in DASSK’ NLD-tawh luankhop nading avaaihawm hunsung-in U Than Shwe’ mite nana manlaang zaw-in nana kimuhpih vat uh-a, U Than Shwe nangawn-tawh kimu cihthute-in Kawlgam Politics’ Uncertainty guipi khat-hi ci-in ki-ummawh laaitak-hi.\nTua hun sung-in Leitung leinuai kipawlna adiak-in kiukna lamsang leh singnuaimi kipawlna tuamtuamte’ geelnate amunmun-ah asimtham pianpian leh khenkhat akilanghtang-in phuul litlit-a, Zomite ahihleh Pu Cin Sian Thang’ ziak bekbek-in I-lungmuang uhhi. Pu Cin Sian Thang mimal lian-in ahihleh Kawlgam level politician leh democracy’ ading Ngalliam khat hi-a naakpi-in khamuanhuai mahmah-hi. Anungthuap ding leh khut kiletpihding kipawlna dang-ah kizopna cilehang NLD-mah hi-a, amimal-in DASSK leh Khun Tun Oo te-nih khawngbek ahihi.\nTribal Affairs lian-ah DASSK, Pu Cin Sian Thang leh Khun Thun Oo lobuang amuanhuai leh ahihtheihna ciang-tawh amapang theiding midang a-omlo cihtheih ahihi. Tua sung-ah, DASSK-pen biaknalam leh social lam-ah flexible (amahle-amah kici ngiat) khat hi-a, flexible cihciang-in hi kawikawi-thei cihna hi-in, ahoihlam-ah hoih-a, asialam-ah sia-hi. Ama’ tung bek-ah Zogam vaai kingak-theih omlo cihna ahihi. Khun Tun Oo-pen Shanmi hi-in Khun (Shannampi) hi-a, biakna lam-ah a flexible phial zong-in Kawl-tawh biakna-khat ahihi. Pu Cin Sian Thang-pen biakna lam-ah Khazihmi hi-a, amah anungthuap zoding Khazihmi adang Kawlgam level-ah om nawnlo laaitak phot-hi.\nKaalhelh pak-ah, Kachin leh Wa bangpen Gam phutding-mah amuiituum-uh hi-a, Kawlgam Kiukna sung-ah kigolh khollo-in, hunlem zil-in Gamukte-tawh seemkhawm pakzal zeel-hi (Lpd – Bengh-tawh sumsinna-ah SPDC leh Wa., Leisungsumpiang-tawh sumsinna-ah USDP leh Kachin cbt). Zomi ahihleh athu-in “Gam” cihcihsaam hang-in State cihthadah district nangawn Gamukte’ tung-ah akiphuul/akiphu thei naailo tadih suakphot laai-hi. Lametna leh aw-bel saang-in lian mahmah-hi. Ahizong-in 2016 March (thuneihna kipiakkhiat hun ding-a kiseh phot) masiah bangmah sep theihloh, phuut theihloh bang-in kiseh ahihman-in thunengnengte-tawh kimanlah phot hihtuak-hi.\nNang leh kei-in “denciang, ziingciang, maaikha, maaikum” aci-theibek hihang-a, anei I-hi kei-hi. Anei Pa Pasian-bek ahihi. Kha 3 sung genloh tuzaan kaal-in Pasian-in Ama’ uut bangbang piangsak thei-hi cih phawk hilehang nang leh kei’ kiphatsakna, kiliatsakna, midangte elna, midangte paampaihna, midangte nawlkhiinna cihte aseem ngam veve-ding zah-a ahai I-omkei dinghi. ZEISU-in, “mi khat-in leitung vaangliatna khempeuh ngah henla, zaankhatthu-in sileh akimanna omkei,” acih thu limtak-in ngaisung lehang Zomite kitot kiseel, ki-el, kigaalbawl zawzeen nading bangmah omlo, om ngeilo-in ka-sehhi.\nZomi-pen Kawlgam Kiukna nuai-ah om-a, tua Kawlgam Kiukna-pen aliing lengleng khuam, ahuang diaidiai pumpeeng-tawh kisuun-hi. Zomi namnam zil-a khantoh nading (Health, Social, Spiritual, Educational Development etc)-in ahuang diaidiai pumpeeng’ sang-in nang leh kei’ tung-ah kinga zawtham-hi. Kawlmaang’ thu akpi-in phiatnelh thei zeel-a, ziingciang avomding leh akaangding kithei lo-hi.\nAkaang khinsa nangawn mitphiat kaal-in vomziau theizeel I-tuak khitsa ahihi. Zomi ahihleh “Ngal hapaaksa tumkiik lo” hi-a, eimahleh-eimah kinungthuap-in, kipua, kikawi khawm-in kinehtak-a mapanna lo-tawh mual kisuak peuhmah loding-hi. Lawite ahon-in akithuah ciang-in anote alaai uh-a koih-in, apii atal teng-in akiim-ah apualam maaingat diimdiam-a a-om ciang-in huumpi sahaang te-in atate neeksak zolo-hi.\nZomi kinehtak-in mapang khawm-in minam pualam encik ciat lehang Zovontawi meelmawlte huumpi sahaangte-in hong neeksak zolo dinghi. Alangkhat-ah, minam sunglam bekbek-ah tualbial-in, ningzu aisa-tawh I-tualbial peuhmahleh huumpi sahaangte-in I’ vondeihte hong neeksak dinghi. Tua neekna thuakna-pen sih’ sang-in siahuai zawtham ding-a, gú akizuut ling-in lungtang hong dawt zakzak bang-in khang tampi kithuak dinghi. Tua ahihman-in, akimu kholthei thuakna siahuaipi hong tunloh nading-in khuadaak khia-in I’ vondeihte huu-in humding hihang! Zomi Pasian’ Thupha! Zokhai (60 Narr-Maen Drive, Croydon Hills VIC 3136, Melbourne, AU)\nPrevious: Thai ah Kawlgammi 2 sihdan kipia\nNext: I Wish You A Merry Christmas From Bethlehem


timestamp: atn

url: =Kawlgam vai – makai 4 te muhna VOA thusuah :: ZOMI DAILY\nposted on 12 December 2014 at 5:17 am Lomkholna: Myanmar, News, ZomiTimes\nUSA Washington DC bulphuh VOA Myanmar news pan U Than Lwin Tun leh Kawlgam Makai 4te – President U Thein Sein, Innpi ukpi U Shwe Mann, Galkapmangpi Sr. Gen. Min Aung Hlaing leh NLD Chairman Daw Aung San Suh Kyi, November 20-23 sungin Kawlgam kilamzia leh 2015 President panmun vai, Makai 4te kimuhna ding vai, 2008 Danbupi puah ding vai, Gamsung kilemna leh Minamneute khualna tawh kisai dotnate kigawmkhawm Ayeyawaddy media thusuahna pan kila hi.\n1. Democracy Kumpigam Kikheelna leh 2015 Kiteelna Ah President Panmun Vai: U Thein Sein in President kuanglui ning acih lianloh hangin gamsung piazia leh mipi deihna tungah kinga hi ci-in gen hi. Innpi ukpi U Shwe Mann in 2015 President mun ah Daw Aung San Suh Kyi ahi a, adang khatpeuh ahizong dem nuam ing ci-in Siangtakin gen hi. Galkap lam panin President ngah thei dingin Vice President mun ah Sr. Gen. Min Aung Hlaing kikoih ding hi cih kigen a, amah’n hivai gen ding hun nailo hi ci-in dawnga, thukhun 59(F) puah ding hi theilo ding hi. 59(F) pen mimal gawtna a kibawl hilo a, gambup bitna dinga kibawl hi ci-in khauhtakin gen hi.\n2. Makai 4te Kimuhna Ding Vai: Daw Aung San Suh Kyi lunggulhna tawh President, Innpi leh galkapmangpi tawh kimuhna ding vai pen U\nThein Sein leh Sr. Gen. Min Aung Hlaing in Kawlgam mailam ding hih makai 4 bek khensatna toi lua ding hi ci-in ngaihsun uhi. President leh galkapmangpi in minam tampi omna ah ei mimal 4 kimuhna bek kicinglo hi ci-in amuhna uh kibanga, Daw Suh Kyi in NLD ah minamkim kihel a, minamkim aitang hi kici thei a, thuliante mipi kimuh ziaizuai hithei pahlo ahihna hangin makai 4 kimu leng muibun ding lam-etna hi ci hi.\n3. 2008 Danbupi Puah Ding Vai: 2008 Danbupi puah ding vai ah amuhna uh kibanglo hi. 2008 Danbupi puah ding pen 2015 kumpi thak hun sungin kizom ding hi ci-in Innpi ukpi U Shwe Mann genna Daw Suh Kyi in thukimpih hi. Ahih hangin Thukhun 436 puah ding vai ah NLD leh democracy deihte in min million 5 ngahin innpi apuakna thu pen Sr. Gen. Min Aung Hlaing in million 5 cihpen Kawlgam milip million 51 sehsuah sawm ah khatbek hiel a genthamlo hi ci-a, Daw Suh Kyi in tua bang na cih leh gambup thukimna lak ding amansa hing ci-in dawng hi. President U Thein Sein in Danbupi puah ding Innpi thuneihna hi ci-in gen a, Daw Suh Kyi in galkapte tung ah kingah hi – 75% puah ding ahih leh, galkap 25% lote Meeting kah zolo omin 75% cing ngeilo a, hithei ngei kei hen cihna hilel hi. Kumpi leh galkapte in Danbupi puah ding alauna uh bang hi a, asem nuam lai ahih lehzong thaumuk kingat bek tawh bang piang nawn tuan ding hiam? USDP leh galkap ahilote in Danbupi puahnopna pen kipuah kei leh galkapte in akhang akhangin ukcip sawm uh ahih man a kipuah nuam hi. Mipi launa tawh Danbupi puah ngamlo ahih leh mipi pen amau aa dingin bang ahi hiam? Mipi in Danbupi puah ding banghangin hizah takin lunggulh hiam cih leh damdangte bangin khangto nuam uhi. Tun kipuah kei leh Kawlgam aa dingin buaina lam kimanawh zaw ding hi ciin hangsan takin gen hi.\n4. Gamsung Kilemna Vai: Gamsung kilemna dingk ideih hi ci-in President leh galkapmangpi in gen hi. Kikapna pen alang tuakin tavuan nei hi. Galkapte in thautawite leen akaploh ding uh kigennapi kidalna omloh phamawh hi. sihna liamna khatpawl gamsupna hi ci-in U Thein Sein in gen hi. Galkapmangpi in KIA in hong phinphinse ahih manin warning piakna tawh kikap hi ci-in KIA phualpi laiza misi 23 leh aliam 20 val thu gen mai leh sawm hi. Aki thuak keikai hi zaw hi ci-a, KIA galkap mangpi Maj. Gen. Gum Maw in Kawl kumpi muanna kiam hi ci-in pulak hi. NCCT in lemgenna hun kisot hi ci-in tangko pah a, kumpi lam UPWC in December 25 ma neih ding ut hi. Daw Suh Kyi in hih lemgenna ah hong zawnlo ahih manin kei kihel theilo hing cihsan hi. Makai 4 kimu ni ka cih ciangin kamtam napi uh, banghangin lemgenna ah hong hello hiam ci-in amau bangin phunlo hing. Alangnih un hong zawn om nailo a, hong kizawn leh apai dingin amansa hing ci hi. Thun Shwe Mann in Gam ilemna ding kigen laitakin Minister (Mangpi) lui U Aung Taung pen USA in black list (Mihoihlo) ah akoih hangin Kawlgam eithu, amah pen MP, Committee chairman hilel a, hithu buaitak hilo hi ci-in gen hi. Hih atunga thute Ayeyawaddy news in November 26 ni asuah uhi.\nPrevious: Zomi Pasian’ La Album thak “Lamdang Thupha” by Muanpi\nNext: Makai lungtang ~ Dal Sian Hung


url: =Pasian bek ii theih thusim :: ZOMI DAILY\nposted on 9 August 2015 at 10:26 pm Lomkholna: Article, Biakna\n* Leitungah buaina tuam2, tuikhang, memcim, huihsia, guahsia, sihna, siatna tuam tuam a pian ciangin mipil te in (a mau theih na or upmawh) thu te uh gen thei himah ta leh a pian loh nangin zong kidal khol zo kim tuan lo in bang hang in hi bang thu piang tak tak hiam cih thu zong Pasian bek mah in thei sinsen mawk hi.\n*A hang tak tak pen Pasian bek ii a theih thusim hi aa, ei leitung mite ii theih ding Pasian ii a deih, a thupi pen pen in bang hiam cih leh a piang nate tungtawn in Pasian deihna te ih zuih ding leh a mah tawh ih kinai zawh sem sem nang hanciam ding ci thu ahi hi.\nLeitung ah mawhnei mi omlo hi kha leh Topa Jesu leitungah hong pai zen zen lo thei kha ding hi. Mawhna sungah ih om hangin zong Topa Jesu in a ma pumpi mah mah tawh hong tan khia hi kei leh a ma hong it na leh a hongit lam, tuni dongin ih thei zo nai kei ding hi. Topa Jesu in mawhna sungah ih om ding deih lo in a mah tawh a nuamsa khawm dingin hong deih a hih manin ei leitung mite aa ding, a nuntakna hong pia khia hi. Tua a hih manin ei leitung mite in zong a ma hongitna te muthei/ tel thei in a mah ih itna khang sem sem bek tham lo in a ma deih loh mawh nate tawh ih kipelh zawhnang hang ciam in, a mah tawh ih kizopna te nisim in ih khang sak aa, a mah tawh pum khat ih hih zawh nang ih hanciam den hi. Tua pen siatna pan in phat tuamna hamphatna ih ngah na lian pi ahi hi.\nTua mah bangin ei leitung mite zong hamsatna a tuak mi omlo hi leh huhna a pia zo ding mi zong om tuan lo thei kha ding hi. Hamsatna a tuak mi a om hangin zong huhna a pia mi om tuan kei leh khat leh khat kizopna leh ki-itna te kiam sem sem ding a Pasian tawh zong kigamla sem sem ding hi hang. Tu in ih Khamtung Gam leh Kawlpi sung tengah cihmawh haksatna, annek tuidawn ding a nei lo mitampi a hongom manin tua te tungah itna, veina, piakkhiatna a nei mitampitak hong piang khia hi. Ih Pawlpi ii a hoihna, Pawlpi mite ii a hoihna le a hanciamna, ih pawlpi mite in a piciang Christian lungsim ih neihna te hi mun panin hong ki lang sem sem hi.\nGal hang/ galsiam khat ii a hatna/ a siamna te gal a tun ciang bek in a ki muh theih mah bangin, eite ii hoihna/ phatna leh a picing Christian lungsim ih neihna te zong cimawh/ dongtuak mi a om ciang bekin hong ki lang thei pha deuh hi. Ngahna sangin piakna ah thupha om zaw ih cih mah bangin huhna a ngah mite zong lungdam mah mah ding leh a piakhia zo mite zong lungkim mah mah ding bek tham lo-in, huhna a ngah mite leh a pia khia mite kikal ah zong ki-it kilemna, kipumkhatna te hong khang sem sem ding hi.\nHi bangin na hoih sepna te pen Christu sungah pumkhat ih hihna te ii “Gah” a hih manin ih Biak Topa Pasian zong lungkim mah mah ding a ei a pia khia te tungah “ka gilkial laitakin an nong pia aa ka dang taak lai takin tui nong pia hi…”(Mt 25:35) hong ci ding hi. Tua a hih manin Christu sungah kongit U le Nau te, nahoih ihsepna te ah tawlnga lo-in ih hanciam zawh semsem nang tha kongpiak kawmkawm in ih Biak Topa Pasian in ei mimal khat kim ciat tungah thupha hongpia sem sem ta hen! Amen. Ci-in thu kong ngetsak hi.\nPrevious: Tulaai Leitung Thuthang Tuamtuam Updates August9, 2015\nNext: Zomi Community of Canada


url: =Travel Visa Consultant in East Delhi Delhi\n» Delhi »East Delhi »Travel Visa Consultant Page ID : WPX403151 | Last Updated 18 Jan, 2020, 05:49AM\nTravel Visa Consultant in East Delhi Delhi, Call : 9870285247 for Travel Visa Service in East Delhi Delhi, Worldwide Travel Visa Consultant in East Delhi Delhi, Travel Visa Application in East Delhi Delhi, How to Get Travel Visa in East Delhi Delhi.\nTravel Visa Consultant in East Delhi Delhi, Travel Visa Service in East Delhi Delhi, Worldwide Travel Visa Consultant in East Delhi Delhi, Travel Visa Application in East Delhi Delhi, How to Get Travel Visa in East Delhi Delhi.\n© Copyright Passport Consultant, All Rights Reserved | Page View: 324


url: =Easter Sunday Thawhkik ni-(4/4/2021) – Zomi Agape Church Inc\nEaster Sunday Thawhkik ni-(4/4/2021)\nZomi Agape Church Inc > Zomi Agape Church Blog > Hunzatna > Easter Sunday Thawhkik ni-(4/4/2021)\nApril 17, 2021 by Mary San Hunzatna\n1Sabbath ni khit, Nipi ni zingsang khua hong vak kuan ciangin Magdala khuami Mary le adang Mary, daihawh dingin a va pai uh hi. 2Thakhatin zin nakpitakin hong ling hi. Topa’ vantungmi khat, vantung panin hong paisuk a, han hukna suang a likkhiat khit ciangin a tungah a tu hi. 3Ama mel, khuaphialep tawh kibang a, a puan zong vuk bangin a pak hi. 4Hancingte in kihtalua uh ahih manin lingin a sibup uh hi.5Ahi zongin tua vantungmi in numeite kiangah, “Lau kei un. Singlamteh tungah a kithat Jesuh a zong na hihlam uh ka thei hi. 6Hih lai-ah amah om nawn lo hi. A gensa bangin thokik khinta hi. Hong pai unla, amah a kisialna mun hong en un. 7Tu-in manlang takin va ciah unla, a nungzuite kiangah, ‘Sihna panin Jesuh kithosak khin a, Galilee gam note mai-ah a pai ding hi. Tua lai-ah amah na mu ding uh hi,’ ci-in va gen un. Hih ka hong gen thute hoihtakin ciamteh un,” a ci hi. 8Tua ahih manin numeite zong laukawm, nuamkawmin nungzuite kiangah hih thu a ko dingin a taipah uh hi. 9Jesuh in lampi-ah tua numeite na dawntuahin, “Lungnuam un!” ci-in a na hopih hi. Numeite in zong Jesuh a khe-ah lenin a bia uh hi. 10Tua ciangin Jesuh in amaute kiangah, “Lau kei un. Pai unla, Galilee gamah ka sanggamte a pai nadingin va gen un. Tua lai-ah kei hong mu ding uh hi,” a ci hi.\nIh Topa a thawh kik ni,hun sung ah vantung mi ten a pu lak kammal thu(3) te\n1. Lau kei un (Matthai 28:5-8)\nLeitung ah lau thei na ding tam pi tak om a,ih lau na hun zong ki bang lo a, pawl khat ten si kha, pawl khat ten mai lam a ding lau in,pawl khat ten mi lau in,pawl khat ten palik te lau in lautheih na ding leitung ah tampi tak om ding in,tua te tung ah tuni in ah ih Topa in lau kei un,no te a ding ken ong sem khin ing,gualzo khin ing ong ci a hi hi.\nNa nuntak na sung ah innkuan sung ei zong, mailam a ding ei zong lau kei un ong ci tawntung Topa hi.\nInn lei ding pawlkhat te bang lei ding ci zel, khawl zel,tua ciang ngaih sun kik zel,mawtaw thak la nuam a hih hang a bang lo khat teng ngaih sun lau zel,lau theih na ding tam pi om hi\nA hih hang Topan nang mah tung gualzawh na ong pia khin ta hi.\nA mah gualzawh na pen,ei gualzawh na hi.\nTuni in ah na mailam a ding a lau kha hiam ,Topan na lian pi nang a ding sem khin ta hi.\nSih na zo a, A tho kik pa, leitung van tung a nei pa ,hui pi te tui gual te a dai sak pa ,ni kha ak si te sing kung lo pa te,khua hun te a mah deih bang ong hei sak diam diam pa nang tawh hong om khawm uh a hi hi.\nIh nuntak na sung ah up na tawh,A nunta Pasian en kawm in, kal suan in ih nuntak leh ei te a ding in ,ih mai ah ni sim in ,gualzawh na ong koih sak ih Topa a hi hi.\nTuni in Topa na kiang ah ong om lam nang tawh ong om khawm lam khak kei leh lau kha mah ni teh ,lung hi mawh kha mah ni teh ,na lungsim zong maitai zo lo mah ding hi teh,a hi zong in ah Topa kei ong om khawm hi.Topa kei tawh ong om khawm hi.\nMatthai 28:5 Ahi zongin tua vantungmi in numeite kiangah, “Lau kei un. Singlamteh tungah a kithat Jesuh a zong na hihlam uh ka thei hi.\nIh Topan lau kei un a cih tak ciang in ah a ong mawk nu siat hi lo in ah ,ei tawh ong om khawm tawntung pa\nIh Topan ih om om na ah ei tawh ong om khawm den hi cih phawk tawntung ding hi hang.\n2.Topa in nang kei ong thei hi.Nang ong thei pa,kei ong theih pa ih Topa a hi hi\nOng theih na tung tawn in ah lau ken ong ci tawntung ih Topa hi.\nTopa aw, nangmah in\nkei na hong entel a,\nnong thei khin hi.\n2Nangmah in ka heksukna,\nka hektohnate na thei hi.\nNangmah in ka ngaihsutnate\ngamlapi pek panin na thei hi.\n3Nangmah in ka sep laitak ahi a,\nka khawl laitak ahi zongin na hong mu a,\nka gamtatna khempeuh\na vekpi-in na thei hi.\n4 Topa aw, kam khat bek nangawn\nka paukhiat ma-in,\nnangmah in ka gen dingteng\na vekpi-in na thei khin hi.\n5Nangmah in ka nung le\nka mai-ah nong dal a,\nna thahatna tawh kei na hong hu hi.\n6Tua bangin kei nong theihna pen\nkei a dingin lamdang lua mahmah a,\nthuthuk lua ahih manin\nkei’ theihtel zawh ding hi lo hi.\nTuni in ah lau ken ong mawk cih hi lo a,nang ong theih ka hih man in,nang ong om pih ka hih man in lau ken ong ci hi.\nNa nuntak na sung ah, na maban ah sep ding, gel ding ,na vision khempeuh te tu kum tak ciang in tua sem ding ,tu kum tak ciang hih bang sem ding cih gel na tampi tak nei khin ding hi teh,tua te tung ah na gualzawh theih na ding in,tua na sep ding tak ciang in na lung hiang kha thei mah ni teh, a hih hang Topan ong om pih khin ta ,Topa ong nei khin ta a hih man in Topa tawh kalsuan khawm in ah sem in bawl peuh leh cin ,gualzawh na ,matun na a ngah ding nu & pa ih hi hi.\nTopa ei tawh ong om khawm a hih man in ah lau ken ong ci a hi hi\n3.Amah kei hong kem hi\nLau ken ong mawk cih lo a, ong kem takpi pa a hih na tuni in ah mu theih hi hang\nmualtung lam ka ento hi.\nKeimah huhna koi lai pan\nhong pai ding ahi hiam?\n2Van le lei a bawl Topa’ kiang panin\nkeimah huhna hong pai hi.\n3Amah in ka khe taalsak lo ding a,\nkei hong kem pa lusu lo ding hi.\n4En un, Israel a kem pa lusu lo a,\nzong ihmu lo hi.\n5 Topa in nang hong cing ding a,\nnangmah a hong hu dingin\nna kiangah hong om hi.\n6Sunin ni in nang hong gimsak lo ding a,\nzanin kha in zong\nnang hong sukha lo ding hi.\n7 Topa in siatna khempeuh panin\nnang hong kem ding hi.\n8 Topa in tua kipan a tawntungin\nna vaksuk na vaktohna-ah\nSun in gim na tuam tuam,Zan in ih muh khak loh, kha gilo te na sep na tuam tuam te in ong nawk nuam ding, a hih hang Topan ong kem a hih man in zingsang khua vak pha te, a hun zui in ah ni khat khit ni khat Topan ong kal suan pih, ong zawh pih in 2020 ong zawh pih in 2021 ah kha 4 na a hi ,Nipi masa ciang bang ong kal suan pih ,ih Topa a hi hi.\nA bei sa ih nuntak na te ong cing ong kem a,ong makai thupha ong pia Pasian ,ih muh nai loh ih mai ah zong ,a mah nop na ,a mah kiang pan ong pai daih na ,ong kep na ,ong cing na te tawh ni sin ih nuntak na ah tahuan ong la ding pa a hi hi.\nTua a hih man in a mah sung ah ih nun tak na te ap in , na nuntak na te pia in ih hih na bang bang Topa sung ah ki ap a lung muang a ih om nak a leh tua thupha khempeuh a ngah ding nu & pa te a hi.\n4.Amah tho kik zo hi\nMatthai 28:6 Hih lai-ah amah om nawn lo hi. A gensa bangin thokik khinta hi. Hong pai unla, amah a kisialna mun hong en un.\nAmah tho khin ta,ih topa sih na a hi hankhuk sung ah om nawn lo,mi tampi tak in han cing te thugen na hang in um lo in ah tudong in ah hih thawh kik na mi tampi tak in um lo hi.\nMi pil pawl khat te in ah thawhkik na tawh ki sai rearch bawl in ah ,Topa ki vuih na mun lei tak te to khia in ah la in mun tuam tuam ah puak in hih leitang ah mi hing tawh ki sai a om hiam ,tua pen pil nei tuamtuam ten ong en uh hi.\nMi pil te in Topa ki vuih na mun ah bang mah mu khiat na nei lo a hih man un,Zeisu tho kik zo hi cih ki liang khia hi .\nHih lai mun ah ih et ding in ah han cing ten hih thu man a gen ngam loh hang in ah,tu lai tak in ah mi tampi tak in zong ,Zeisu Christ guam pa hon pa a hi na uh um lo uh hi,thu man gen in ah hih in ah Zeisu in a tho kik tak pi hi,zin ong ling in ah han kong te hong ki hong in tua lai tak in ah Pasian van tung mi in a mah pen phawng in pai khiat pih hi ci hi leh ,tu lai tak in ah mi tampi tak in Zeisu christ guam pa leh topa sang ding a,mi tampi in suah tak na ngah ding hi.\nHan cing ten ah thu man ong gen loh man un ah Tu lai tak in mi tampi mi in ,A kha mit te uh ki hong thei nai lo hi.\nIh nuntak na sung ah Thu man gen ding khawng lau lo ding hi hang\nPasian kam mal thu man a hih na gen tang tang ding hi hang, Pasian kammal man hi a cih na pen gen tang tang ding hi hang,thu man gen ding Pasian thu ah ana om lo ding ,gen ding pupkhiat na gen theih bang a,na sep na ah na veng na pam ah hi zong gen ding Zeisu pen Topa hi mah hi ,thawh kik tak pi na te ,ih gen theih bang bang in ih gen ding in nak pi in thu pi hi.\nHancing ten thuman ong gen loh man in ,thu tampi tak hell a pai ding a hi hi\nA hih hang nang tuni a ki pan in ,Zeisu khazih sih na zo a tho kik pa nang leh kei hong tan ding pa,leitung mawh na pua a,sing lam teh tung ah hong ki khai pa ,Si a ni thum khit teh a tho kik a ,a hih na pen en thu man tak in ih gen nak leh nang hang in mi suak tak na ngah ding hi.Tua hi leh vantung ah nang a ding in kham lukhu in nang hong ngak hi.\nThu man gen in ih nuntak ding pen nak pi tak in thupi hi.\nIh Topa ong thawh kik na pen nang leh kei a ding zong a hi hi.\nJahan 11:25 Tua ciangin Jesuh in, “Keimah in a sisa mite thosakin a hingsak thei pa ka hi hi. Kei hong um mi peuhmah a sih hangin nungta ding hi.\n1 Korin masa 15:55\nSihna aw, na gualzawhna\nkoi-ah om a,\nmidangte na suksiat zawh nading\nna thahatna koi-ah omta ahi hiam?”\nEi te pen sih na pan a gual zo te a hi hi\nTawntung nuntak na Zeisu hang in a ngah te hi hang\nZeisu thawh kik na nang mah a ,kei mah a ,a hi hi.\n5.Amah na mu ding hi\nThu um masa te nak pi tak in hampha hi\nMit a muh loh hang hong um te hampha zaw lai hi,\nNun zui te hampha mah mah lua bang hang hiam cih leh Ih Topa zeisu in a mah tawh ki thuah khawm ,lum khawm,an ne khawm ,lui dawn khawm,tuni in ah nang leh kei in a mah a mel lian in ih muh loh hang up na tawh a mah tawh ki thuah khawm thei hi hang.\nTua hun ciang in ah a mah vang liat na tawh ong tang ding a ,nang leh kei zong amah bang ding ci hi,a mah vang liat na in nang leh kei thu um mi ong tang ding a,ei zong vang nei in a nuntak ding te hi hang,tua ding ni a ngak te a hi hi.\nJahan masa 3;1-3 Pa Pasian in eite bangzah takin hong itna thu thei un. Ama hong itna lian mahmah ahih manin eite pen Pasian’ tate hong kici a, hong kicih mah bang ihi takpi hi. Leitung mite in tuhun ciang dong Pasian thei lo uh ahih manin eite zong a hong thei lo uh ahi hi. 2Ka lawm itte aw, eite’ pianzia ding taktak a telin hong kilat nai loh hangin tu-in Pasian’ tate ihi hi. Ahi zongin Khrih hong kilat ciangin ama pianzia ahi bang teekteekin mu ding ihih manin amah i bat nading thu teltakin i thei hi. 3Khrih a siangtho mah bangin amah tawh kibat ding a lamen khempeuh in zong a nuntakna uh siangthosak ding hi.\nZeisu khazih thawh kik na hang in ah ih ngah thupha te tampi tak om a\nLau ken-Tuni in ah leitung ah om lau ing ci ci nawn lo ding,Zeisu khazih hang in kei pen a gualzo khin ta ka hih man in tuni in ah,Topa hang in ah lung muang ding lau lo ding\nAmah tho kik a hih man in ,ni khat ni tak ciang in zong kei zong sih na zo in ah tho kik ding ka———— hi hi.\nNi khat ni tak ciang in ka mit mah mah tawh Topa hoih na ,Topa vang liat na ka mu ding a ,tua vang liat na mah in kei hong tang ding a tua vang liat na zong ,tua amah hoih na zong kei a hi ding hi.\nEaster Sunday, Pastor Sawm Thang, Sunday Main Service, Thawh kik nipi


url: =Khun Paen Plai Kuman (KPPK) made by Luang Phor Tim (LP Tim) in B.E. 2518, Wat Lahanrai, Rayong Thailand.\nPosted by Pontip Ponsa at 9:34 PM 1 comment:\nKhun Paen Plai Kuman (KPPK) made by Luang Phor Tim...


url: =THU UM MITE NISIM TAVUAN. Agelh ~ Rev. Gin Khen Mang - Laibu Saal\nHome > Thuluui/Articles > THU UM MITE NISIM TAVUAN. Agelh ~ Rev. Gin Khen Mang\nTHU UM MITE NISIM TAVUAN. Agelh ~ Rev. Gin Khen Mang\nTHU UM MITE NISIM TAVUAN.\nPasian in a tapa khat bek a piak dongin leitung mite hong it hi. Tua tapa a sang mite thu-um kici hi. Thu-um mite in, Lai Siangtho honggen mah bangin a tawntung khuamial sung panin a tawntung khuavak sungah a lut khinsa mite a hihi. Tua a hih manin thu-um mite in, Pasian khuavak a tangsak dingte i hih manin, nisim nuntakna ah zong thu-um lo mite tawh ki lamdanna khat hong om pah ding hi. Thu-um mi khat hi khin ing cina pi-in, ama nuntakna sungah ki lamdan’na le Pasian deihna banga gamtatna hong gahkhiat theih kei le amah pen thu-um mi tak tak ahi hiam? cih kitel dot huai kha ding hi.\nTua a hih manina thu-um mite in leitungah tawmvei inuntak sungin, izuih ding pawlkhat a nuai a bang hi ding hi. Hih thute ut le zuih ding, i ut kei le zuih lo ding cih hi zenzen lo in, thu-um mi khat in peel lo a zuih ding ahi hi.\n1. Thu-um mite in nisim Pasian min phat ding tavuan nei hi.\nLai Siangtho sungah Pasian iphat ding ziate hoih takin hong ki vaikhak hi. Kahla 3:23 sungah “Ama hehpih na thuphate zingsang simin thak suak twntung hi.” na ci hi. Late 68:19 na sungah “Thupha tampite hong pia Topa phat un.” na ci hi.\nI nisim nuntaknate enpha zel leng, Pasian hehpihna hang bek tawh a ki nungta ahi hi. Zingsang tho in, na dailen theihna, an nanek theihna te, nasep maban tuamtuam na zop theihnate khempeuh in nang ut thu le nang hanciam zawh thu hi zenzen lo-in, Pasian hong hehpihna ahi hi. Tua a hih manin, nisim in, Ama min i phat ding pen i leiba hi zaw lai hi.\n2. Thu-um mite in nisim in Pasian kammalte sim den ding tavuan nei hi.\nLai Siangtho pen Pasian hong hopihna a hih manin, pel lo-in sim den ding pen i tavuan liankhat ahi hi. Pasian eite tawh maitang kimu a hong hopihlo a hih manin, ama hong hopihna izak theihna dingin, Lai Siangtho mah sim kul ding hi.\nNungak le tangvalte lai a kikhak uh ciangin, a ngah hun peuh ciangin sim ding kal ngaklah mahmah uh hi. Khat vei a sim khit ciangin, sim kik zel in, hoihtak in tuamkep pahlian uh hi. Bang hang hiam cih le tua lai a khak a lawmpa/nu pen it mahmah le ngai mah mah a hih man hi. Pasian i it a ingaih le ama hong piak Lai Siangtho ki sim nuam ding hi.\nSawltak 17:11 na sungah, Laibu gelhpa Luke in, Berea khua pawlpi mite pahtawina kam kizang hi. Bang hang hiam cih le amaute in Pasian kihilhnate a zak uh ciangin, man hiam man lo hiam cih a theih tel nading un, Lai Siangthote enpha uh hi, na ci hi. Tua tawh ki leh bulh in, ei lam a mipawl khatte hong kipan tawmin, Pasian in hih bang deih hi, Lai Siangtho in hi bangin gen hi hong ci tawm keei zong om thei hi. Hih banga thucianlo pi thu mawk gengen na panin, a omsa thu-um mi pawl khat zong hong lung-am sak thei kha ding uh hi. Tu lai thu ging Kha Siangtho tawh ki dimna, kamtuam pauna, kha nasepna hanga tuukna cihte kha lam thu ah pici’n na kisa kha in, mi tampite in bawh hehu thei uh hi.\nLai Siangtho sung hoih tak in entel, simtel le uh cin, tua bang kikhemna mawkmawkte in hong zolo ding hi. Tua a hih manin thu-um mite in nisim in, Lai Siangtho Pasian kammal tawh kivak tawntung dingkisam pha mahmah ding hi.\n3. Thu um mite in nisim in thunget ding tavuan nei hi.\nLai Siangtho lui le thak sungah thungetna tawh kisai thu tampi kimu thei hi. Thu inget ciangin Pasian i hopihna hi aa, i deihna i kohnop khempeuh ki ngen thei hi.\nTua a hih manin Pasian tawh hun tampi zang a kihona, Pasian tawh ki pawl khopna anei te in kha thu ah picing mite a hi hi. Tua hi a thu-um mimal khat ciat innisim i nuntak na sungah thungetna hun hoihtak zanga Pasian tawh nisim a kiho tawntung ding ih tavuan lian khat a hihi.\n4. Thu um mite in ngak ding tavuan ih nei hi. (Prov. 8:34)\nThu-um mite in nisim in Pasian tawh kiho in, Pasian tha tawh kalsuan in, Pasian tha ngak gige a i om kei le ze-et na sungah baih takin na lutkha ding uh hi. Tua ahih manin Lai Siangtho in thungen un la ngak un ci hi, Tua ban ah Topa Jesu hong pai ding zong a ngak gige ding te ihi hi.\n5. Thu um mite in nisim in teci pan ding tavuan nei hi.\nSawltakte in nisimin Pasian adingin teci pangin ki khawm uh ahih manin, nisim mahin mi tampi kibehlap hi. Thu-um mite nuntakna mahmah in teci panna ahih ding kisam hi. Bang hang hiam cih le kam tawh i gen sangin igamtatna in thu gen zaw hi. Tua ahih manin, i nuntakna le i kam mahmah tawh teci pang ding te i hihi. Hih pen Topa hong sawlna a hih manin, eite in kinawl khin theilo hi. Teci pang ngeilo thu-um mi pa pen letsong ngah lopa hi ding hi.\n6. Thu um mite khat le khat ki hansuah ding kisam hi.\nThu um mite khat le khat tha kipia in ki hansuah ding ahi hi. Pawlpi sungah hansuahna tha kipiakna kisam ciat hi. Mite khat le khat kitai, kikha-sia sak ding hi lo zaw in, tha ki piak ding hi zaw hi.\n7. Thu um in nisim in singlamteh puak ding tavuan ih nei hi. (Luke 9:23)\nEite puak ding singlamteh in Topa Zeisu kikhaina singlamteh pen hi zenzen lo hi. Nang adingin singlamteh khat na puak kul ding hi. Hih singlamteh puakna in leitung ci le sa deihna te nialin Kha Siangtho deihna lam zuih zawkna a hihi.\nA tawpna ah thu um mi khat ciat-in nisim in PASIAN PHAT, LAI SIANGTHO SIM, THUNGEN ni lohte, Pasian thu tawh kituak a nuntakna ding le Topa hong pai baih dinga ngakte hi in, mite tungah TECI a pang thei tawntung te, mite HANSUAH thei le SINGLAMTEH pua tawntung te hi leng, imimal nuntakna mahmah ah Pasian in thupha hong pia ding hi. Tua khit ciangin ih innkuan sung, I khua sung le i gam sungah Pasian thupha hong tung pelmawh ding hi. Hih thupha tampite hong piak theih na dingin Pasian mi zat ding nang na ut hiam?.\nItem Reviewed: THU UM MITE NISIM TAVUAN. Agelh ~ Rev. Gin Khen Mang Description: Rating: 5 Reviewed By: cinpuzomi


url: =Yangon, Pazundaung Township sung aom lampi 15 te One-way in kilaihding :: ZOMI DAILY\nYangon, Pazundaung Township sung aom lampi 15 te One-way in kilaihding\nposted on 2 December 2017 at 12:22 pm Lomkholna: Myanmar, News, Sawltak, Yangon\nMyanmar, Yangon Pazundaung Township sung aom lamzikpi 15 te One-way in zatzawkding Yangon Region Government te’n geelna nei uh cih Coconuts News pan kizasawn hi. Tua lampi te One-way in laihtheih nadingin “Electricity, Industry, Transport” lamsang tawh kisai in Regional Minister asemlaitak ahi Daw Nilar Kyaw in Regional Parliament ahzong tangko khiakhinta cihi.\nMinister te genkhiatna ah hihbang in lamzikpi te One-way in zattheih nadingpen YCDC’s Roads and Bridges Department, Township Development Committee, General Administration Department cihteng in hoihtak in Assessment abawl masak uh cihi.\nTuabang in Department leh Committee tuamtuamte’n etcianna Inspection aneihkhit uhciangin thukimna kinei a, Pazundaung Township sung aom lamzikpi 15 tepen One-way in ki zangzaw hileh mawtaw awkcip, Traffic Jam cihte phatuamding hi ci’n Daw Nilar Kyaw in Parliament ah genkhia hi.\nAzenzen in hih lamzikpi 15 te One-way tawh akilaih khitciangin Traffic Jam apiansakzawk zenzenkhakleh laihkik, puahphat kiktheih nadingin Backup Plan zong akigingsa in kinei hi ci’n genbeh hi.\nPazundaung Township sung a One-way tawh akilaihding lamzikpi tepen 49th Street, 50th Street, 51st Street, 52nd Street, 53rd Street, 54th Street, 55th Street, 56th Street, Ye Kyaw Street, Zizawar Street, Dawna Street, Yuzana Street, Wutkyaung Street, Myaungkyi Street cihte ahihi.\nMore: Yangon khuapi pen leitung ah lungmuanna aomlo penpen anihna in ki ciamteh\nHih atung ateng pen lamzikpi akigawm in 14 hi a, adang khatpen bang lampi hiding cih ki tangkokhia nailo hi.\nTuaban ah hih lamzikpi te One-way in akilaih ciangin akisam tuamtuam, Traffic Sign cihte amunciat ah kisuang kawikawi ding hi ci’n Electricity, Industry, Transport Minister Daw Nilar Kyaw in genkhia hi. Sawltak #zomidaily\nPrevious: Mission mualsuang ~ Tdkhen\nNext: GZA makaipi 2 kimuh khopna ~ Yangon\nSapnalai: Khangno le Tualsuak Media\nKIIM Ministry makaihna tawh Cialpi Kinei ding


url: =KEI ZONG PAITE HI KAI VE\n- Maveni Hangzo\nMizorama Paite nam ten, Indian Constitution-a Schedule Tribe Recognition i nget, ngah in, a aihna neih nadingin Celebration Committee phut in, Aizawla i mi i sa teng kiangah sum donna laite i hawm hi.\nNikhat pen, inn khata ka luhna ah a tanu uh na om in, hong lut un, banga na deih uh a cih zawh phet in, ka hawhna hang uh ka hilh pah hi. Ama’n Pune-ah M.A kah a hih thu leh a pa’ nam vei dante hong hilh a, ken zong ka pa bangin nam veiin ka it mahmah a, ka omna mun peuhah ka cipih zonkhiat ka sawm tawngtung hi. Pune ah zong ka om zawh a sawt loin ka kan leh, Manipur pana hong pai, a min leh a pau uh panin thei milmial in, zaktapi mahin Paite na hi uh hiam? He, hih mah ung, ka lungdam lua in, kei zong Paite hi kai ve, ka cih kik leh pau na thei hiam, siam lo, Aizawl pana khangkhia leh Paite pau zak ding omlo ahih manin ka thei kei hi, ciin ka dawng hi. Amau, pau zong thei lo, Paite hi kei ni teh, hong ci se uh hi. Paite ciik mahmah Kullai beh hi ing, ka cih hangin hong muang thei tuan lo uh ahih manin, lungsim napi in ka pa ka phone hi. Ka pa’n cih nading thei tuan loin hong nuihsan in, a hai man uh hi, hong ci hi. Amau lakah ka kitang hel suak zel a, a sawtsawt ciangin kikholh nuam ka kisa vanglak uh hi, cih thute hong hilh hi.\nKa gennop ngei loh ka genkhia kha ta hi. Sanggam aw, hi hong sa lua ing, ka lungdam lua hi, kei zong nang tuah bang tuak kha zel kai ve, cih kawmin ka tuah khak thute ka genkhia hi.\nShillong, Paite pau kizatna ah om ngei lo ka hih manin, ka naupan laia ka pan in tangthu dana a gen ka ciapteh teng sim loh adang theih ka nei kei hi. I minampihte muh leh theih a, a lakah kihel ding ka lunggulh mahmah den hi. Shillong ah ahih leh, Mizo Students Union(MSU), Mara Students Organisation(MSO), Lai Students Association (LSA), Hmar Students Association (HSA) etc. Hih siamsin kipawlna teng om in, ko pen Lai, Mara, Hmar ka hih loh uh manin Lusei, Mizo pau zang ka hih manin MSU ah ka kihel lel hi.\nMizoram pana kipan, Mizo kici buang, hih nam tuamtuamte in amau aituam nam ciat tawisang nuamin ma lim lak mahmah uh a, MSU bang in awi het loin, cih nading thei tuan sam lo hi. Namdangte muha Mizo hi khin napi in, Mizoram pua tun tak cianga Mizo hihna suahkhia in, ki-mizo-sak nuam vet lo uh hi. Ei i hih leh, gamdang, namdang lakah i nam kizumpih hi mai lo hiam? Gamdang pana hong pai, i mi leh i sa – Paite kici ngam lo leh, pau takpi zang ngam lo, minam zumpih Aizawl zongah gen ding tawmsan lo ding hi. Hih thute hangin i minam leh i pau mang hiaihiai in, pau thei lote ading kisin nading om hiau loin, tua kawmkalah pau thei lote pen Paite in kisim nuamlo zawlai hi.\nGam tuamtuamah nasem, sumbawl, siamsin khawngin ki-om kawikawi a, kitheih leh kikankhiat ding baih lo hi. Namdangte pen koi mun peuhah a om uh zongin students level in hiam, welfare society in hiam in kihuaikhawm tangtang uh in, nopna dahna vaite-ah baih takin kivaan zel uh hi. Namdangte hih bang danin tamin tawm mah ta leng, welfare society phuh pen koi mun koi sanah a hamtanga ngaihsut ding kisam ka sa hi.\nA masa lama i gen, Mizo hiang nam tuamtuam ten a nambil tek uh tawisan sawmin mala teitei uh manin, ei, Paite pau thei lo, minam lungtang khauh vevete lungsim na nuam mahmah hi. MSU khawngah i kihel hangin, nuam kisa thei het lo hi. (MSU leh MZP cih pen a kibang hi in, Mizo kici ciang teng huap khin zo dinga ngaihsut hi.) Ka lawmte kiangah, Paite students union hiam, welfare society hiam cih dan kipawlna a om hiam ciin ka dong thei zel hi. Nak theih loh lua uh hi. Ka kankan tak ciangin, ka lawm pawlkhat in Paite students union bel om mah veh aw, cih thu hong hong hilh in, tua pen SIAMSIN PAWLPI na hi gige hi. Kankhiat a, a malak dan khawng ka thei nuam hi. Ai’zong a min naleng ka lo thei kei hi. Paite a hih taktak ding uh ka um thei kei hi. ‘Bang e’ cih natawm theilo ta dingin SSPP cih khiatna pen theih haksapi khat ahi hi.\nTu cianga ka ngaihsutsut ciangin, Paite students union cih hiam khat na hi zaw leh, pau a kithei kei zongin ‘ka cipihte’ ciin lungmuang taka kihel suk theih ziau ding hi a, a dik takin namdangte in zong tel thei lo uh hi. Paite minam pen thei uh, SSPP cih khiatna a hih leh pau thei lo ten thei lo uh hi. Namdangte a minam min uh suangin students union phut ciat uh a, pau a theih loh uh hangin, amau leh namdangte mahmah in zong thei thei ziau uh hi. SSPP Aizawl Branch-ah ka kihel khit ciang zong, ka lawmte leh kumpi official-te, namdang leh eimau sunga pau theilote tung pan dotna kituak mun mahmah hi. SSPP pen bang cihna, banga a deihna, ciin dotna ka tuak zel hi. Hilhcian kul thithe hi.\nKeimah banga buailawh mi bangzah tak i om tam maw, namdangte kawmkalah thanempi in a kihel zel ka hi a, Paite a hih lam uh ka phawkkhiat khit ciangin a kipawlna sungah lut nuamin ka omna mun peuhah ka kankhia zel hi. Hong dot masak den uh pen, pau na thei hia, thei lo, Paite ka hih ding um thei lo uh hi. Pau thei lo ka lawmte pen lungkia in, hong kihepsan mengmeng uh hi. Kei pen lungkia nuam loin ka cipihte lakah kihel ka ut tentan hi. Ahi zongin pau ka theih loh manin leh haksatna bangzah hiam khat ka tuah ngei manin lungsim napi-in, kei zong Paite kai ve, ci kawmin ka kihep san hi. I minam identity sunga lut ka sawm masakna pen a lawhsam tadih phot ka hi hi.\nDelhi ah, Jawahar Lal Nehru University (JNU), Godavari hostel ah ka om hi. Mizoram pana a pai, officer leh students hon khat om hi. Cooperation hoih tak nei thei uh hi. Welfare society khawng bulhin nopna dahna vaite-ah lim takin kihuai uh hi. Aizawla khangkhia ka hih manin Mizo Society ah pen ka kita mahmah hi. Tua kawmin ka cipihte, muh leh theih ut kinken zel in, namdangte zong dong in, ka nak zon mahmah thei hi. Mizote danin welfare society khawng phut lo uh aitam aw, ka cici hi. Keima kizen loh man hiam, a kalsuanzia uh dik zolo hiam, kankhiat haksa thei mahmah hi. Hih hun lai takin zong SSPP om khin zo hih tuak hi. Namdang ten thei kha lo uh hi. Namdang pau, ka theih ngei loh a zang a om ciangin Paite hi dingin tuat in, ka dong pahpah zel hi. Hong dawn dan uh pan nuihzathuai tam thei mahmah in, ka mai hong zumsak zel hi. Ka lawm ten lamdang hong sa in, pawlkhat in hong tai in, pawlkhat in hong kinpih veve sam uh hi. Paite na cihcih, ko tawh kithuah nuamsa lo na hiam, hong ci zel uh hi.\nKa omna Hostel ngei-ah exercise lain tangval li zingsang simin hong tai zel uh a, a pau uh tuam pian ahih manin nimbu tui dawn kawmin paang in, hong hopih paksai nuam ing, Paite na hi uh hiam, ciin ka dong hi. Hi lo, Paite cih thei ngei kei ung, ko bel Zomi hi ung, ciin hong dawng hi. Nang kua-a na hih, Paite, Zomi za ngei keng, ciin ken zong ka dawng hi.\nZomi leh Paite cih natawmah kibuai, thei dinga i koihte in zong thei lo, Paite sang thei, Zomi sang thei lo cih bangin ki-om bialbual hi. Hih pen minam vaia ma i lakna-ah a nawngkaipi khat hi mawk hi. Keimah mahin zong ka buailawh thei zel hi. Mizoram kumpi in foreigner a nawhkhiat laiin, sanggamte don nuam in, Jail khawngah ka pai hi. Thongkia tam mahmah hi. Paite na hi hiam ciin a ban a banin dongin, Burmese, Lai, Halkha, Zomi, Paite ciin hong dawng ciat uh hi. Paite kici ciang teng Jail pan ka pikhia hi.\nNumeite dinmun, ei minam sungah niam diak cih ka phawk gige a, kipawlna khat peuhpeuh ah makai hihna tang kha ngei lo phial uh hi. Lai siam tawm mahmah in, a diakin suahlam sanggamte lakah suuk kaan hi. Hih pen i khantoh theih lohna khat hi. Muslim khauhpai pawlte dana numeite i koih niam sung teng kikhangto ngei lo ding hi. Pasal phak zawh loh ding numei tampi tak a om lam i theih phamawh hi. USA hatna leh vangliatnate numei vang hi cih i theih kisam hi. Numei leh pasal liangko kikimna gam hi in, tu ciangin gam tuamtuam in phawk ta uh ahih manin ki-etteh ciat ta hi. India kumpi nalengin numeite dinmun tawisan sawmin nakpi takin mala a, i theih ciat ding hi.\nAizawlah ZBC, EBC, AG-te hong kiphut in, Paite a hih uh thei in, ka kikhawm zel hi. Paite paua Pasian biakna muna kikhop pen a dan hong tuam diak a, gelh leh gen khit zawh ding hilo hi. Khristian biakna sungah namcin, cicin, paucin kita in, kei kua cih hong kitheih loh hangin, tuate in hong buaisak dek lo hi. La sakkhopte, Lai Siangtho sim cihte pen a bu-in et ding om in, thungetna hong kipat tak ciang bel, Amen hun, a tawp nading cihte thei thei loin, bangzah vei hiam khat Amen ma in hak sim zel in, khatvei leh ka kianga tu ten hong hilh in, zumhuai sim tham hi. Bible lei ding zong in, Lai Siangtho ka nei ta hi. Lai Siangtho panin pau sin in, tawmtawm ka thei ta hi. Tu’n pen Amen hunin zong ka buai nawn sam kei hi.\nSialkal mualdung, Paite gam cia ka zak ngei zel, ka muhnop mahmah, Pasian vang tawh pai thei in, kumpi nasep kawma minam politics gen, bang hih theih nei na hiam, ka malakna uh siasak dinga kumpi zat CID na hi hiam cih khawngin hong kidong in, ken pen kumpi nasep kawmin minam politics sai lau kei ing, nam adingin seem thei ing, danin a phal kei cih ka haih kei hi. Security muna duty, law & order a vaisaite hi ing. Dotna hong bawlma in, ka thuak ding bang thuak ngei khin zoin, ka omna mun leh ka nasepna mun peuhah minam ading seem thei ka hih lam ka thei hi. Minam it i hih leh bangmah in hong dal thei lo a, ei pen kumpi naseem hi in, sumbawl hi in, ka innkuan uh genthei hi cih bang paulam khawng bawl thithe pen minam it khatin ka sang thei kei hi. I neekzonnate, innkuan sung haksatnate in minam nasep nading hong dal khin mawk leh kua in seem tuan ding a hiam? Paulam ding neilo kua om ding a hiam. Kawlbem PNC khoppi pan ahi zongin, Mimbunga ka thugennate pan ahi zongin mi’n hong thei pianpian ta in, Sialkal mualdung ka nutsiat ding tak ciangin bel mittui tawh hong kikha ta sam hi.\nSiamsin kipawlna, mimal, saptuam, kipawlna tuamtuam ah, i minam identity sin leh kan ka sawmna-ah dotna lamdangpipi ka tuak mun mahmah a, gen zawh pak ding hilo hi. Zumhuai ka sa a, ka lungtang na thei mahmah hi ven. Paite gam, pau kizatna ah ka om ngei loh manin theihnop, sinnop, sepnop, muhnop tampi tak ka neihlam thei lo uh hi. Malak dan ka siam theihna ahih ding lamen in, tawm kong lakkhia ahi hi.\nIsraelte in a mangthang a cipihte uh zongin, leitung mun tuamtuam pha uh hi. Mizoram zongah hong pai zel uh in, a va zonkhiat uh ten Israel ka hi ciin, Leitung mun tuamtuam panin Israel gamah pem khangkhang den zen uh hi. En bel a lal lamin minam kizong in, muh hak deuh mawk hi.\nNamdangte tawh kipumkhat dinga mala a, i vekin Mizo/Zomi hi hang cihcih sangin, eimau sung kipumkhatna dingin malak dan siam zaw leng, namdangte tawh kipumkhat nadinga malak hatsak zaw thei ding hi. Namdang kawma khangkhia, Paite pau zak ding om lohna, mun tuamtuamah ka om uh hi. Gam nei lo, pau a bei ciang ngeina guipi khat kikhahsuah suak ahih manin, minam vaia khanglo kisa, a ngei leh a ngei teng sepkhop sangin, i cihpih manthan a kipan leh a mangthang khinsate zongkhia in, a zat siam leng, mai kinawt nawh zaw ding hi. Paite identity ka theih khit cianga ka veipi pen i minam manthan a kipan leh a mang khinsate hotkhiat leh kipumkhatna hoih neih ding ahi hi. Mimala sep theih tawm mahmah in, sepkhopna hoih i neih kisam pha mahmah hi.\nPu Dawnga Hauzel s/o PH. Rothuam malakna vang tawh i cihpih Mizoram pana Delhi-a siamsin, Paite pau thei lote zong SSPP ah kizangsak uh cih ka zak ciangin ka lungdam mahmah hi. Malak dan i siam poimawh mahmah in, i vekpi’ mawhpuak ahi hi.\nMinam hanga haksatna ka tuahte ka sut kik ciangin, ka lungkia thei zel hi. Seppih ding mihoih, minam it, mi diktat leh muanhuai muh ding haksa ka sa hi. Ahi zongin, kei sanga seem leh thuakna nasia zaw om cih ka theih ciangin ka lung muang in, tha hong pia mahmah hi. I theihsa tek ahih hangin tawm ka gen nuam lai hi.\nPu Thangzamuan Hauzel, Apex Bank, Managing Director in Aizawl ah hong om in, i mi leh sate ahih theih zahin panpih a, a mel ka muhma in a min ka za hi. Mizoram vaihawmna sang pen Assembly House session-ah opposition MLA in dotna bawlin, Apex Bank ah, nambil kideihsakna a om hiam ciin question pia giap hi. Aizawlah sawt lo a om sungin i mi leh sate in hamphatpih mahmah hi.\nPu Clement Lalrem, Engineer, PHE Deptt.-a a sep sung khempeuhin i mi i sate lim huh mahmah hi. PHE Deptt. pen Paite Deptt. ciin kithangsak liang hi. Mizorama Paite ten minam a dinga ma i lakna-ah bang hun bang hunin sum leh pai, a pilna leh siamnate siit loin hong kipia zo den hi. Mizoram bek hi lo, gamdanga i unaute zong mimal leh kipawlna hi ta leh huh a kisam peuh a panpih ngiatngiat-pa ahi hi. Kumpi mit khamsak mun mahmah ahih manin a suksiat dan ding bekbek hanciam in, Chief Engineer ahih laiin negu-a kigawhin Assembly House Session-ah automatic-a suspend ahi hi. Tun dong ciangin a nekguk, peek khat zong kimukhia buang lo hi.\nPu Dr H. Thansanga, Education Minister a let laiin, HSLC question leakout vai-ah siamsin khempeuhin lamzuiin Dr H. Thansanga, Education Minister, Paite leltak tawp ta hen, ciin kikokhawm damdam zen uh hi. Peon khat’ kizen lohna hangin mindai lawh mahmah hi. Paite hi lo hi leh… hih sanga scandal lian zaw tawm het lo mah hi ven. Tuni-a Tribe Recognition i lawhcinna pen a ma hang hi a, a bul pana a tawp dong malapa ahi hi.\nPu N. Chingouthang, UBI Manager, Manipur Paite leh Kuki kinat laia i cipih tampi takin inn le lo leh nuntakna taan uh a, minam a it mana a service leh nuntakna in a thuak theih lam thei gigepi-a sih huama ama tha leh sum baanah a neih khempeuh khaama minam adinga kipia, ama hanga sihna tawh kipelh i sanggam bangzah tak a om tam maw.\nLeitungah Paite/Zomi minam a om sung teng, i minam adinga a seem, nuntaakna a pia, i minam hanga mindai ngam, muanhuai tak leh citak taka a seem teng pen, Paite minamte in i thei a, i mangngilh ngei kei ding hi. Pahtawina paakkhi leh zahtaakna cibai lungsim takpi tawh ka suan hi.\nKa hih theih a tawm hangin, ka omna mun leh ka nasepna mun peuah…. KEI ZONG PAITE HI KAI VE vom gige kawmin i minam ading ka nungta den ding hi.\nPaite nam dam tawntung ta hen. Ka lungdam.


url: =A Tamzaw Lunggulh - Zomi Adventist Innkuan\nLesson 11 *September 4–10\nSabbath Nitaklam Sept. 4\nTukalsungteng Simding: 1 Cor. 10:1–11, Leviticus 4:32–35, John 1:29, Heb. 4:1–11, Psalms 95:8–11.\nKamngah: “Amaute tungah a piangte khempeuh, eite adingin hilhkholna ahi hi. Amaute bangin a sianate i deihkei ding hi.” 1 Cor. 10:6.\nThe Queens Museum a cih USA, New York ah tangvan kepna munah, leitung ah khuapi lianpen lamdan a lahna ah, Newyork khuapi sunga innte khempeuh a lamdan kilak hi. A bawldan scale pen 1:1,200 (letmat khat ciang pi 100) hi a, a leimun a dung pi 97, a vai pi 97 kiim zai hi (9335 squarefeet). 1964 kumin kizosiang a, misiam 100 in kumthumval a sep uh ahi hi. 1990 kum in kipuahpha kik a hihhang, 2021 a khuapi omdan tawh kituak nawnlo hi. Khua kisatcil laitakin a kawi a maam khempeuh a ombangbang in a bawluh ahi hi.\nA tawpna ah tuabangin omsuaklai a: a lim, a omdan leh a lianzaw khat limla in akawi amaamin kibawl hilel hi.\nLimpuate in tuamah bang ahi uhhi. A bulpi taktak hi lo a, a limpua bek ahi uhhi. Tua limpua in abulpi omzia hong theisak hibek a, a bulpi hingei hetlo hi. Mihingte in a bulpi a taktak a teltheih nadingin hong huhthei hibek hi.\nLaisiangtho sungah zong a neuzawin limpua a dimin omzihziah a, tuate khempeuh in a lianzaw thampek a bulpi, vantung kawk uhhi. Hebrew chapter 4 in hihthute leh tawldamna thute hong musak ding hi.\nMoses Sungah Ki Tuiphum\n1 Corinth 10:1–11 simin. Paul in “hilhkholhna” a cihteh bang a cinuam hiam?\n1 Corinthians 10:6sungah a kizang Greek pau (1 Corinthians 10:11 ah zangkik) pen, “Hilhkholhna” ci in kiletkhia hi a, abulpi in typos ahi hi. Mikanglai in type lim ahi hi. Lim cih limlimpen a bulpi hingeivetlo a, hilhna limlahna cihte ahi hi. Nakhat peuh limpua hilel hi.\nHebrew 8:5 in tuabang kizopna limhoihkhat lak hi: “Amau (biakbuk sung nasem siampite) in vantungah a omthu a limin a semuh ahi hi. Moses in puanbuk lamding a kipat ciangin Pasian in Mual tungah i omlai in a lim ding khempeuh konglahbang teekteekin akihih nadingin nathei in” cihi.\nHebrew lai in kigelh hi a vantung leh leitung talsik kizopna hong lak hi. Exodus 25:9 pan a kila hi a, Pasian in gamlak Sinai mual tungah Ama “kong lah bang teekteek” in bawlding a sawlna ahi hi. Acihnopna bulpipen, leitung biakbuk leh a sunga zeh khempeuhte in “limciing” vive hi a, a taktak in vantungah omin, Zeisu in eite adingin vantung Siampilian ahi hi.\nHih theipeuh leng, 1Cor. 10 sunga Paul in bang gengen cihpen kitelpah lel hi. Hih tengah Paul in, khapsagam a zuatna lampi ah Pasian’mite phutkhak thupawlkhat enkik hi.” I pate” acih ciangin, amau Jew mite khang masa, Egypt pan a paikhiat lai-in, meeinuai ah teng, tuipi kantan uh in, sila dinmun panin suakta in nuntakna thaksungah kituiphum uhhi.\nPaul in, hih gamlak akhualzinna thupiangte pen a mimal kituiphumna limciing ahihkei leh, etteh ding hi ci in ngaihsun hi. Paul ngaihsutna sungah, “khalam an” acihpen (Exodus16:31-35) mannaa cinuam hihtuak hi. Israel in suangpipan tuidawn uh a, tuapen Paul in Khazih hi ci hi (1Cor. 10:4).Zeisu ngaihsunun, etteh dingin, “nuntakna anlum” (John 6:48) leh “nuntakna tui” (John 4:10) cihbang hi a, kician mahmah hi. Hihteng a i muhteng penbel, Christian nuntakna sungah nuntakpih ding Laisiangtholui tangthu sungpan khalam thumaan limlah leh etteh huaithute Paul in hongzatkhiat ahi hi.\nPaikhiat hunsungin Israel mite tuakkhak thute lungngaikik in. Apha leh asia hong nutsiat uh “hilhkholhnate” tung panin bang pilna i ngahthei ding hiam?\nSee also Laisiangtho Koici Khiat Ding\nZeh leh Biakpiaknate\nSiampi laibu sungah Laisiangtholui zeh leh biakpiaknate, zanni sinna sunga i muhte ban ah limciing tampitakte – Laisiangtholui limciingte in Laisiangthothak thumaan hong musak hi. Tu hun khangthakte in, Laisiangtho a simuh ciangin, hih zehte peuhmah kheng ziauziau uh himah taleh, tuate lakah, a simtheite adingin a thupi mahmah khalam thumaan tampitak omkhinkhian hi.\nIsrael mite mawh thoih na’ng biakpiakzia teng Leviticus 4:32-35 sungah om hi. Mawhthoih biakpiakna neihtheih nadingin biakbuk nei tuanlo himah taleng, hih zehteng panin bang pilna kingahthei ding hiam? John 1:29 leh 1 Peter 1:18–21 simkak in.\nZeh cihpen a kisam bangbang in kizopna leh kitheihpihna namkhat hi a, telcian mahmah ding kisam hi. Hun kician leh mun kician khatah, hihding teng gualkhol sitset in a muibun mah mah ding kisam hi. Biakpiakna tawh kisai Laisiangtholui sung etciangin; Pasian in biakpiakna ah bang zangding, a hun, a mun leh bang zeh hiding cih hilhkhol siset hi.\nZeh tampite in sisan, sisan luanna leh sisan thehna bulphuh phadiak hi. Hih pen a hoihpen hihetlo a, vannuai ah a meelsia penpen mawhna kithoih nading a hihman bekmah ahi hi. Sisan in bang semthei takpi ding a, banghangin biaknatau kii-te tungah zuutkul sese thei hiam? Biakbuk nasep ding teng hong gualhsakna ah, zeh tawh kisai peuhmah, akhiatna a kicing sitsetin hongpia tuanlo hi. Mipi in a khiatna telkhinzo zaw zong hithei laisop hi. Israel mipeuhmah in sisan thupit napen telpha mahmah uhhi (Leviticus 17:11).\nLeviticus 4:32-35 sunga thute, a diakin aneu 35 ah: “Siampipa in ama’ gamtatnasa a khialhna hangin, kilemna bawlsak ding a, amah kimaisak ding hi” cihi. Kilemna bawl ciangin a vekpi in sisan vive tawh hi a, sisan in a Siangtho Pasian tawh hong kilemsak cihna ahi hi. Hih biakpiakna teng khempeuh i muh ciangin, eite aiawh in Khazih hong sihna a limciing, a limpua hibek hi cih hong musak hi.\nMawhthoih nadingin Lutang Pasian lakpan a khatpa thuaksiatna a ngenngiat hih mawhna in bangzahin siahuai hiam cih ngaihsun in. Ei sepsep kullo in hehpihna tungah kingak lelding koibangin honghilh hiam? Khazih in eite ading hong sepsakkhit nungsang bangpeuh behlap thei lailai ding i hihiam?\nZanni a etsa khempeuh banah, Laisiangtho sungah limciing leh liim a cih khempeuhte pen tawlngakna zong cihtheih ahi hi. Tua pen Laisiangthothak Hebrew sungah ending hihang.\nHeb. 4:1–11 simin. Pasian in hong nutsiat kamciam ahi tawlngakna sungah lut cihteh bang a cihnopna hiam? Israel in, gamlakah vakthaap in, Pasian tawlngakna sungah lutcih a thutheih thakuh koibang hiam?\nHihsantak ah thuakzawhna leh cihtakna thupi mahmah hi. Ni sagih Sabbath a gengentei hang, a gennop thubulpi in (Heb. 3:7-19) sungah, Pasian in a mite thumaan citak dingin hongzol hi a; Topa leh a lungdamthu tungah cihtakna ahi hi.\nHih mun teng panin, a beisa hun sungah “amaute in uplohmanun Pasian tawlngak munah lutloh uh bang” (Heb. 4:11) cih a omloh nadingin, Pasian in makaih cinten hicih hong phawksakkik hi. Awlmawh un, hamphatna hi! Israel in lungdamthu za uh a, kizomtoto hinapi, khantohpih khalo uhhi. Upna nei in muanna tawh thumang ding sangsik, langdo zawsop uh (Heb. 3:7-15) ahihmanun, Pasian in hong deihsak tawlngakna ciamkha vetlo uhhi.\nHebrew 4:3 in upna leh tawlngakna kizopna laigil honglak hi. Tawlngakna kamciam hongpiapa Zeisu Khazih upna leh muanna hangbek mah tawh Pasian’ tawlngakna mun i lutthei bek ding uhhi.\nHebrew 4:3 simkik in. Tua mite in bang thubuaina neikha uhhiam? Amaute in “lungdamthu azakuh mahbangin eite’n zong i za hi” acihbangin eite’n bang pilna i ngahthei dinguh hiam? Heb. 4:2.\nKhang masa Christiante in Laisiangtholui i cihcih pen Pasian’ kammal mahin sanguh a, Zeisu Khazih pen mawhna ading hong kipiakhia Pasian’ Tuuno ci in um uhhi. Zeisu hong kipiakna upna tawh, hong hotkhiatna leh hongpiak tawldamna ciamkha thei ding hihang.\nSepna in hong honlo, hehpihna in hong hon cih theihna leh Zeisu’ sisan tawh hong tankhia cih telsitsetna in, Amahmah in hongpiak tawldamna sungah luttheih nading koibangin hong huhthei hiam?\nNa Lungsimuh Khauhsak Kei un\nHebrew 4:4–7 leh Psalms 95:8–11 simin. Late leh Hebrew in bang vauna hong pia a, tulai eite adingin bang hong gen hiam?\nHebrew 4:4–7 in piansakna tangthu leh akizoppih dingin Psalms 95:11 sunga Israel mite’ cihtaklohna, Pasian’ piak tawldamna sung a lut theihlohna cihte pulak suksuk hi. Psalms 95:8-11 in gamlak a Israel mite’ leh Pasian tawldamna kizomsak a, a cihtaklohna leh Khapsa Gamtawh kizomin pulaksuk hi.\nIsrael in Khapsa Gam lutmah uhhi. Khangthakte in gamgi kantanin, Pasian panpihna sung ah bulkip la uh a, gamluah uhhi.\nAmaute in Pasian’ tawlngakna sung lutlo uh a cihciangin, mi tampitakin upna a neihlohna uh hangsantakin thumanlohna tungsak uh a, Zeisu hong hotkhiatna taktak ciamkha meello uhhi. Tawlngakna cihbel gamtawh kizom ahihteei hang, a cihnopna in mihingte teenna muntaktak khengval zaw hi.\nHebrew 4:6 in Pasian’ kamciam tawldamna azakhinte nangawnin, thumanlohna hangin lutkhalo veve cihi. Thu manlohna leh Pasian’ tawldamna ah lutlohna koici kizop thei hiam?\n“Tuni” cihteh manmawh hi. “Tuni” cihteh kikhemkhem ding hun omnawnlo hi. “Tuni” cihteh tumahmah in khentatin dawng ding cihna hi.\nPaul kammalzat pen sçmeron“tuni” hi a, tawlnga cihtawh a kizopna munah a thupitna pulak hi. Psalms 95:7, 8 in Pasian mite’n apu apate’ khialhna hangin Pasian hongpiak hotkhiatna sung tawldamna sungah lutlo in a ombangin omkikiklo dingin vauna leh thuumna hi kawmkawm hi.\n“Tuni, ama’aw nazak uhleh: na lungsimuh khausak kei un” cih kammal i zak ciangin ei adingin bang khiatna nei hiam? Tuni cih kammal in bang thupitna nei hiam? Late in abeisa kumtul tampi laipek panin zangkhin hi. Abeisa kum tultampilai a mihingte mahbangin, eite’ “tuni” zong banghangin thupi veve ding hiam?\nVantung Khuapi Khat Luah\nHebrew 4 sunga thu omteng khempeuh hong piankhiatna a bulpi in aneu 8-11 sungteng i sim ciangin hong kidawk hi. Joshua in Israel tawldam piahetlo hi. Pasian in zuaugenlo ahihman bekin, Pasian’mite adingin “tawlngakna” dangkhat omlai hi aci hibek hi.Hih mipawlte pen Jew mite bekbek mah kipawlkhopna hi tuanlo hi. Zeisu amau aituam Honpa in a sangmi peuhmah kihel gaipah hi.\nGalatians 3:26–29 siminla, singlamteh masiah a Pasian thuciam mite omzia lungngai in. Paul in, Jew omlo Greek omlo, sila omlo, suakta omlo, pasal omlo, numei omlo a cihciangin bang a cinuam hiam?\nHebrew 4 pen ni sagih Sabbath tan nading hanthotna in kizang phadiak den a, adang pawlkhat leuleu in Sabbath ni zong hitaktak laibeek hiam aci zong omphot a, hun nunung tawlngakna dangkhatpeuh om kha diam ci uhhi. Khat in zong Laisiangtho deihna tuaklo uhhi. Laisiangtho inbel hun nunung adingin, piansaklai panin hongpiaksa Sabbath tawlngakna mah, kal simin tawlngak ngiatngiat dingin Pasian in tua tawlngak ni kisehtuam mah bulphuh hi. Jew mite adingin zong tua Sabbath pen ‘olam haba‘ a cih leitungthak adingin maitaikhol ahi hi.\nPasian’ mite adingin, Sabbath tawh kibang tawlngakna omlai a cihpen, lei piancillai a Pasian tawlngak Sabbath hong phawksak a, tua in, eima septawm peuhmah nusia in, Ama’ hong hotkhiat ding kamciam muangin omna a cihnopna ahi hi.\nMi pawlkhatte letkhiatna ah, Khazih hong hotkhiatna sungah tawlngakna in, Sabbath thukham picingsak khin a, Christiante in tan kul nawnlo hi cihbang upnate pen, a tunga thute in kipsak hetlo hi. Khazih hong sepsakna tungtawnin a cingtaak tawlngakna in, Laisiangtho ni sagih ni Sabbath dinmun sutlo zaw in; pahtawizaw hi.Leitungah mihing apil asiam, nasep hahkat in thu a phuphuzote adingin: Zeisu sungah tawlnga in, Ama hehpihna in eite hong puahpha dingin kicing hi cih a umte pen; leitung ngeina tawh kilehbulh mahmah hi.\nA mawhna uh siahuaisa lua in, a lungsim uh khelzo dingin a ki um nawnlo, amau ading lam-etbei a kisa mite; koibangin Zeisu sungah tawlngakna na ngahsak thei ding hiam? Bang Laisiangtho mun na simpih thei diam?\nNgaihsutbeh Ding: “I gimna haksatna tetawh Zeisu zuat ding ki utlo zelzel hi. Khatveivei, thuakhaksa i sakciangin, hong huhthei peuhmah loding mi bil sung khawngah kisung mawkmawk in, lungdam lungnopna lamah hong khelsak thei Zeisu kiangah sung ding mangngilh zawsop hihang. Eimah kinialna leh kipumpiakna in singlamteh pahtawina leh gualzawhna ahi hi. Pasian’ kamciamte in manphalua uhhi. Ama’ deihna natheihnop leh a kammal simin. Humuapsa tua kammalte simpha in zuihna in, zangtamkolhna ah napai zongin hong puksaklo ding hi. Topa’nasem leh mipite in, a vangik leh lungkhamnate Zeisu kiang hong paipih uhhen. Amah in daihna leh tawldamna pia dingin ngak gige hi. Amah a muangmite cikmahin nusia ngeilo hi.”—Ellen G. White, The Signs of the Times, March 17, 1887, p. 161.\n“Khangnote aw, Topa thumaan thukhenpa in, nomau’ min, Pa leh van-misiangte’ maiah hong pulaksak ding, lungdamna leh lam-etna na nei ngei uh hiam? Khazih nihveina hong kilatciang adingin kithawikholhna hoihpenin, hongpai masaklai in hong piakkhiat hotkhiatna sungah upna kiptawh tawlngakna ahi hi. Khazih pen nangma aituam Honpa in um in.”—Ellen G. White, Our High Calling, p. 368.\n1. Ni sagih Sabbath in, Pasian’ mite vantung tawlngakna koibangin hong lakkhol hiam? Sabbath tawlngakna in, tawntung hun koibangin hong ciamkholsak thei hiam?\n2. Mawhthoihna cih pen kileptuahna hi a, Pasian kiang zuatkikna ahi hi. Romans 5:11 sung en lecin: “Tua teng bek hi lo a, Pasian tawh hong kilemsak i Topa Zeisu Khazih hangin Pasian tungah i nuam mahmah hi.” ci hi. Mi khatin “Pasian tawh kilemtuah cihteh bang hi a, tua kileptuahna in nang adingin bang thulamdang piangsak hiam” ci’n hong dongleh na koici dawn peuhmah tam?\n3. Christian nuntakna ah a neu ding khawng i golsak mawkmawk lohna’ng koici pelhtheih ding hiam? Pasian’ kammal in a liatsakte tungah koibangin mitsuan thei ding ihi hiam?\n4. Israel mite in gamlakah upna thanemin a khialhnate uh ngaihsun phakik in. Amau a kitonate tuhun ei a tawh kibanglo phialmahleh, a thubulpi koici in kibang hiam? Christian khualzinna lampi ah, tua tonate mah i masuan hi a, amau khialhna panin bang pilna i ngah thei ding hiam?


url: =China 200cc Good Power Nice Design Adult Street Motorcycle - China Street Motorcycle, 125cc Motorcycle\nStreet Motorcycle, 125cc Motorcycle, Motorcycle manufacturer / supplier in China, offering 200cc Good Power Nice Design Adult Street Motorcycle, Round Light &Round Speedmeter New Cg125 Motorcycle, Bajaj Passager Good Quality 200cc Tricycle and so on.\nSupplier Homepage  Product  Motorcycle  200cc Good Power Nice Design Adult Street Motorcycle\nUS $1,200-1,280 / Piece\n96 Pieces US $1,200-1,280/ Piece\nModel NO.: FORCE\nBore & Stroke 77×53.6 mm\nMax Power( Kw/rpm) 18.5/9000\nMax Torque(N.M/rpm) 22.5/7000\nRear suspension 1 Hydraulic Suspension\nRear wheels Alum 140/60-17\nPacking size 1700*570*870(SKD)mm


url: =Ambey Tu Hai Jagdambey Kali Video Song from Navratri Special | Subhash Singh | Hindi Video Songs | Video Song : Hungama\nAmbey Tu Hai Jagdambey Kali Video Song Music\nAmbey Tu Hai Jagdambey Kali Video Song\nPlay Full Ambey Tu Hai Jagdambey Kali Video Song Music from Navratri Special. Ambey Tu Hai Jagdambey Kali song sung by Subhash Singh. The album Navratri Special was released on Sep (2017). Lyrics of Navratri Special song Ambey Tu Hai Jagdambey Kali are written by Kamal Trivedi. Download Ambey Tu Hai Jagdambey Kali full video MP4 from Hungama.


url: =LAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham - Laibu Saal\nHome > Thuluui/Articles > LAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham\nLAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham\nLAMPHEI TAWN DAH LEH THUPHA NGAI DAH OMLO.\nAgelh - Dr. Sian Za Kham M.B.,B.S., D.A., M.A.(Theo)\nNidang hunlai pepeek a ki panin ih pu ih pa te’n “Lamphei tawn dah leh thupha ngai dah omlo”, cih paunak khat nanei uh hi. Hih pen nakpi tak in man sa ing. Khe tawh ih paiciangin a phei diudeu lampi ah pai le hang, ih gim ding zahinki gimlo ahih hang, lamto veva khat zui le hang, ki gim baihphadiak hi. Tua mah bangin lam suk zui le’ng zong lam to ahpai zah in ih gim baih loh hangin, ih tuk ding lau na tawh kinawhpai theilo hi. Tua ciangin, ih bil a ih zak thute zong,ahoih kam khum a kipau pen thu sia sang in ki za nuam zawhi.\nTua hi a, lam phei a tawn nuamlo leh, thu hoih thuphangai nuamlo kua mah om lohi cih a kuama peuh in ki thei ciathi.Hih thulu tawh kisai in Zomite paunak khat tawh zomleng, Kamsiam sial lei sangh kam sia sial liau, cih zong kikupding in hiah hong hel ing. Kamsiam kamkhum te aki zak nopzahin thu haksa thugil thusia cih te pawl pen ki kupna a omciangin mipi mai a thu sung siamte in, a sia mahmah dingthute zong a hoih penpen suah thei uh hi. Tua bang a thusung ding te laitan tampi ong hita se kei leh, a suahpih pilnaciimna nei, thu ngaihsut siam a lungsau mite in hong gen uhteh a za mi khempeuh lungsim sungah hoih kisa teka, mikisiate bang kiho thei sak, leiba thangba nangawn a ki maisakciang suah thei uh hi. Ni dang, ih pu ih pate in hih paunak nanei uh hi.\nKamsiam na tawh sial khat aki thalawh zawh zahin, kamsia hangin sial khat mah liau-na supna piang thei hi.LST Paunak 12:18 Ngaihsun lo a, kampau na in tem hiam bangin mi liamsak thei a, mipilte kampau na in tua bang liamnadam sak thei hi, ci hi.Hih paunak tawh ki zomin keimah in ka theih khak thukhat hiah pulak nuam ing. Yangon University ah ka sangkahlai in ka neu lawmpa, ka it mahmah khat, lai pil lua ahih hanginsum neilo ahih manin meltheih mi hau khat in thauh hi.Intermediate Part B a zawh khit teh Bachelor of Art a zop tohna ding kum ciang in tua a huh mihau pa’n huh nuam nawnlomawk hi. Ka lawm pa’n zong a behte papi a pil vang mahmahthugen siampa cial a, vok go, zu luupin, mel theih u le nau,beh le phung kai khawm in mihau pa kiang ah ni khat ni in vathuum hi. Hong it ahi kei a lawm pa zong thu ngai ding inhong zawn hi.\nKhang lui ngei na zui in tua thugen siam papiin gatang kai in limtak in thugen ngiat ngiat a, a thugentenakpi in hoih, mi bil ah tum lua ahih manin, mihau pa indegree a ngah dong thauh dingin thu kim lian, ka lawm pa’n alai zom suak in B.A a on khit teh gam dang nangawn pai a milian pi suak hi. Hih ka pulak na pen kamsiam in sial bekdawmlo, pilna sang degree nangawn ngah sak thei cih a gennuam hi’ng.Mihingte kampau mukpau tungtawn in ki lemna ahizong in ki khiatna ahi zong in piang sak hi.\nLeitung kampau na tawh ki thuzak na lam asiam mipilte in a kan telna pan un hi bang in na ciamteh uh hi. Nisim inmihing khat in siktawlai tawh a ki khen sinsen lai mai 20 dimkam pau hi. Tua hi a, kha khat in lai mai 300 apha laibu 2dim kam pau hi. Kum khat in tua bang a akam pau a ki khollai bu 24 pha a, kum 50 sung in tua a kam pau kigawm laibu1200 dim hi ci uh hi.Hih thu ngaihsun le hang ei mite ih nuntak sungin ihkampau khaitte pen kamkhum kam siam a tam zaw a ki heltheihna ding ngaihsut huai mahmah kha ding hi. KhatveiYangong biakinn khat ah Pastor pa khat thu gen ka zak khakkhat ah hi bang in gen hi. Mi pawl khat in hamsia bekbekkampau in zang leh tua a kampau pen huih lak ah lengkawikawi a, a tuk na ding a om loh teh tua a pau pa/nu tungah tung kik hi. A thuak ding mi omlo ahih manin a pau khiapa/nu ii tung ah tu a, a man thuak hi ci.\nA khiat na in mihing zindo siam a kamkhumte kiangbekah ki lengla nuam, mi kamsiamlo, zindo siamlo te kiangahki hawh nuamlo zaw hi. Mihing genloh vasa nangawn zongsingkung mawkmawk tungah tu nuamlo, mawng kung pen anah neel, a lim liap ahih man in vasa te in beel hi ci in hihbang la na phuak uh hi.Hih bang kong pulak thute a lam dang zong hi tuanlo in Tedim, Tonzang township sungah dawibia kua mah om nawnlohi ci leng ki khaillo ding hi. Tua ahih manin ei Pasian thu-um,a thu zui te a kuama peuh in kampau mukpau na te ah, akhum thei thei, mi bil ah a zak nop thei bel a ih pau nading,deih huai bel hi cih a tung a thulu Lamphei tawn dah lehthupha ngai dah om lo cih paunak ahoih na hih lai a sim khate tung ah hong pulak phapha nuam ing.\nUpna Laigil Vol.14, No. 6\nItem Reviewed: LAMPHEI TAWN DAH LEH THUPHA NGAI DAH OMLO. Agelh - Dr. Sian Za Kham Description: Rating: 5 Reviewed By: Cinpu Zomi


url: =You Keep Me hangin' On. Brian Holland. 884088496036 Ediciones Si bemol


url: =Kilemlohna le Khantohna (Conflict and Development) Gelh : Pau Sian Lian - Laibu Saal\nHome > Thuluui/Articles > Kilemlohna le Khantohna (Conflict and Development) Gelh : Pau Sian Lian\nKilemlohna le Khantohna (Conflict and Development) Gelh : Pau Sian Lian\nRwanda, Uganda, Ghana, Mozambique, Argentina, Chile, Northern Ireland, South Korea le Singpore.\nHih gamte’n bang kibatna nei-uh hiam? A sawt lua nailo-hun lai-in, hih gamte in gamsung buaina, tualgal, kilemlohna, ki galbawlna, gam vai-in gamlum gawpnate hangin lamet omlohna gamte ahihkeh a kitamthei(fragile) gamte uh a hihi. A nungkik, a nungleh ding gamte-in kiciamteh hi. Tun a hihleh, tua gamte vekpi phial-in kilemlohnate nawkkhia zo-in, “a dai hithiat mahmah gamte” cih dinmun tungto zo uhhi.\nTua laibu sungah World Bankte’ thupit sak diakin, “Mipite patauh venna(security) nei sakin, thuman lohnate (injustice) puahpha-in, nasep(jobs) te zonsak theih na dingin hanciam huai masa pen hi. Ki-uksiamna le ki-ukna innpite tak suah sak-in(institution legitimate)a khauhpai ding kul dinghi. Hih mipite’ kisap nate kinbawl kha kei le hang gamsung buaina, kilemlohnate om tawntung dinghi”, cihhi.\nTua bek thamlo, gamsung ah ngongtatna(violence) om loh na dingin a thupi pen mahmah khatin, mipite’n thu manlohna(injustice), diklohna(unfairness) le nawlkhin pampaihna(exclusion) cihte tawh kisai muhna (perception) a neihloh nading uh thupi hi. “…..kei hong ki nelhsiah, nawlkhin, pampaih, simmawh pha diak..” cih bang ngaihsutnate mipite’ sungah omloh ding thupi dinghi. Thumanna(justice) le dikna (fairness) ngah na dingin “thu khensatna’ panmun” (rule of law) hong thupi dinghi.\nTua ahih manin, gamkhat kilemna a om theih an dingin, “all inclusive” cih mikhem peuh kihel theih sak ding hong thupi hi. Kawlgam zawnna a hang zong kilemlohna pan hi a, gam vai nasepna ah “kihelkimna” ih kisam hi. Tua ahih manin, U Thein Sein le Daw Aung San Suu Kyi in zong, kibatlohna te nawlkhin-in, kibatnate tungah dingin(common ground) na semkhawm ni, cih thukimna hong nei uhhi. Gamvai a kiman mite zong kikhah khia toto ta hi. Aung San Suu Kyi-in zong a thugenna-ah U Thein Sein um ing, kawlgam ah democracy a hat na dingin galkapte’ lawptakin kihelna thupi hi, mah ci tangtang hi.\nTu ta dihin thukin huai mahmah khat-in galkapte le gam minam neu tuamtuamte kilem ding hita hi. “all inclusive” cihmah bangin galkapte, kumpite leh partyte(NLD phadiak a kipan) a ki thutuah ngeingai phial uhhang, gam sung a om minam(ethnic) tuamtuamte hong thusim kei uhleh cik mahin ih gam ah kilemna om ngeilo-in, ih gam khangto ngeilo ding hi. Kawlgam a dingin Rakhine le Kachin vaite ah thuman takle pilvang takin hong van dinguh thukin a hihi.\n2012 kum ai Gam Kisiatheite Kigualhna (Failed States Index) ah Kawlgam pen a tunglam nambat (21) na-ah kiom teutau lai-in etcik laiding(critical) cihtawh kiciamteh hi.\nSeptember Kha 21, nipen Leitung bup Kilemna Ni(World Peace Day) hi-in, ih gam sungah kilemna taktak tu dong ih nei naikei hi. Ih gam sungah kilemna taktak kumpite’n a deihleh, Kawl mite le minam dang tuamtuamte’ kikal ah “injustice, unfairness, exclusion” cihte a neihloh dinguh thupi hi. Hihte a om keileh, kitot kidona om denin gamdang sumbawlte’n hong nehngam lo dinguh a, gamsung sumbawlte’n lah noptak gamta thei lo dinghi. Gammi tampitak galtai-in tuatawh ki nitum den dinghi.\nThant Myint-U (UNO a secreatary semngei U Thant’ tupa) gelh “The River of Lost Footsteps” (kawllai-in kilet khin) laibu sungah, “Kawlgam’ tualgal pen leitung bupah a sawtpen ki dona hi-in, Kawlgamah suahtakna a kingah khit a kipan tu dongmah dan tuamtuamin ki dona omom lai hi. Kawlgam pen tudong mah Galpi II na a om laina gam kici theihi . . . . tualgal hangin mi awn khat bang sikhin dinghi. Mi awn tampi galtai uhin, sumbawlnate kiam mahmah a ….” ci-in na gelhhi.\nKilemna(peace) omlohna ah khantohna (development) om theilo hi. Kilemna ngahtheih nading lampi tuamtuam om a, Kawlgam kilemna ding kikup huai honpi khat mah omhi. Hih thului-ah tuate sang, ih kilemlohna hangin a kisumte, a ki beilawh, zawnlawhnate ih kikum dinghi.\n- Kialtun na-ah an neek 1, 503 kivak zohi.\n- Tuikhuk siangtho 1 ki nei zohi.\n- Khangham khua munawnlo mi 18te khuamuh kik nading kibawlsak thei hi.\n- Galtai mi 167te zattheih puanzapi (blanket) ki leisak zo hi. Galtaite’n puanza puaman tangtang lo uhhi.\n- Thopuan 63 kilei zo dinghi. Kumsim mi awn 2(2 million) ngetphia natna(malaria) tawh si ziahziah denhi. A tamzaw pen kum 5 nuai naupangte hi.\n- Naupang 18te natna pan ki kemcingthei hi. Naupang khat a sisak ziau thei natna gil 6 (diphtheria, whooping cough, measles, polio, tetanus, tuberculosis) pan kikem zo dinghi.\n- A gah nektheih singkung kung 63 ki suanzo dinghi. Singah in pumpi cidam sakin a zawngte’ ading an himawk hi.\n- Ngasa siahna ngen(net) 52 kilei zo dinghi. Naupangno khat, nupi khat hih ngen pia lecin, a innkuan bup nek ding an zong zo uhhi.\n- Ak 21 kilei zo hi. Aktui pan protein kingah a zatui hipah hi. Ak thumte’ tuite gawm lehang innkuan khat vakzo hi. Akno zong kingah lai dinghi.\n- Cidamna tawh kisai nasemte’ a ding tentan(training) 52 vei kibawl zo hi. Hih tentante’n cidam na ding kikep kikhoina ciang hih thei-in Siavuan omlohnate bangah kizang thei mahmah hi.\n- Sang naupang 15 te sang sabuai le sangvan kisamte ki leisak zo hi. Sabuai khatta, laibu, khedan le ball pente kileisak zohi.\n- Naupang no lamsiau theilote’ ading peinei leng(wheelchair) 2 kilei zo hi. Wheelchair tawh suakta takin sangkah thei uhhi.\n- Tui sitna(water filter) 52 kilei zo hi. Tui sitna neihloh manin, natna lungno tampi om tui mah nisim a dawndawn mi tampi om laihi.\n- Setbing (bicycles) 9 kilei zo hi. Naupangte nisim sangkah thei pah dinghi.\n- Tuinek siangtho ngah theih na dingin Chlorine tablets 58, 600 kilei zo dinghi.\nTua ahih manin, “Topa aw, ka gam uh hong cidam sakin” (Lord heal our land) ci-in, Pasian tokhom mai-ah ih thumthum ding a hihi.\n“Akta mang kuan ki tutu, kilemna om keileh kiamsukna, man thanna piang.”\nItem Reviewed: Kilemlohna le Khantohna (Conflict and Development) Gelh : Pau Sian Lian Description: Rating: 5 Reviewed By: Cinpu Zomi


url: =PEI School Library System Catalog › Results of Search with limit(s): 'branch:355 branch:355 branch:355 branch:355 branch:355 branch:355 branch:355 branch:355 au:Switzer, Merebeth. su-to:Hawks au:Switzer, Merebeth su-to:Hawks au:Switzer, Merebeth. au:Switzer, Merebeth.'\n“branch:355 branch:355 branch:355 branch:355 branch:355 branch:355 branch:355 branch:355 au:Switzer, Merebeth. su-to:Hawks au:Switzer, Merebeth su-to:Hawks au:Switzer, Merebeth. au:Switzer, Merebeth.” returned 2 results.


url: =blessedzomi : Messages : 11446-11475 of 20458 Skip to search. New User? Register Sign InHelp Get new Yahoo! Mail apps Notifications Help Mail My Y! Yahoo! Yahoo! Groups Search Search Web Breaking News Visit Yahoo! News for the latest. ×Close this window blessedzomi\nGroup InformationMembers: 1700 Category: Issues and Causes Founded: Oct 2, 2005 Language: English Already a member? Sign in to Yahoo!\nMessages 11446 - 11475 of 20458 Oldest\nNuntakna leh Gantatna tawh Kisai Paunakte\nsuansang@... Nov 1, 2009 7:51 am Paunak 21:21 Thuman thutak gamta tawntung lecin, na khan' sau-in pahtawina na ngah ding hi. Sent on the Sprint� Now Network from my BlackBerry�...\nSia,Pau Cin Thang hopihna\nNgo Pau gkpauno Nov 1, 2009 3:02 pm S Sia Thangbawi aw, Pasian thupha hangin cidam in hong hopih ing. Tu lai-in bang sem na hiam? Zo lai sim bu etkikna na vai na man zo ta hiam? Nong suahsak...\nZomi D.C Khuado pawi nuamtak kizo... photo te kien thei\nThomas On Sian Mung osmung Nov 1, 2009 4:22 pm Zomi D.C Makaihna tawh Khuadopawi picing takin kibawl Zomi Innkuan D.C makaihna tawh Washington D.C kiim aom Zomite in Zomi Innkuan D.C kum 8...\nFwd: ZOFA REPORT\nThang Sian Kham khamyc@... Nov 1, 2009 4:53 pm Dear Zomi U le nau, Kawlpi a kinei laitak ZOFA bawlung kilawmtatna Man(Pictures)te nisim hong khak zel ung. Nisim mahin a siampen te phatawina kipia pahpah in...\nZoland Times Youtube Channel\nZoKhup zcsstudies Nov 2, 2009 12:08 am Vaphual nupakop aki it daan uh BBC video pan kila a en nuamte'n hiah anuai a link ah et theih hi. http://www.youtube.com/zolandtimes#p/f/5/5xQR-8EVuX8 ...\nRe: ZOFA Cup 2009 Youtube\nkt william siyin_knight@... Nov 2, 2009 2:55 am Dear Sya Thangta, �� �� Zofate football kimai na khua, "Singunau"; hi ngawl a, Siyin ywa( Thing- U-Nau) hi zaw...\n(no author) (no email address) Nov 2, 2009 8:06 am Zomi laisim a kua maciat: Chin Food Aid Concert aa la sa ding aa a hong pai ding: Sung Tin Par, Dawt Hlei Hniang, Solomon Mang Tin Sawn, leh Dr. Salai Tawna...\nmang kho lien wants to chat\nmang kho lien lianpi0739@... Nov 2, 2009 11:51 am I've been using Google Talk and thought you might like to try it out. We can use it to call each other for free over the internet. Here's an invitation to...\n[Pyidawtha]( Dai lendan nam 10)\nKam Kyin lian centenary04@... Nov 2, 2009 3:32 pm Dear All, Awng buk ( Eak buk) paidan nam 10 om cisese ve aw-- Nangzong nadeihpen khat tawh dai naleangdih oo le - Khancing Pa ...\nFwd: ZOFA UPDATE\nThang Sian Kham khamyc@... Nov 2, 2009 4:54 pm Dear Zomi U leh Nau, Tu laitak Kawlpi a kinei laitak ZOFA bawlung tawh kilawmtatna pen nisim kimawlna Man(Picture) pawl khat hong khak den ung. Nisim mahin a...\nSia Suanbawi US ah a hopih nuam te aa ding\nChin Khai chinkkhai@... Nov 2, 2009 6:56 pm Lawm le gual Rev. Suanbawi, Trinity AG pastor, Mandalay, conference kah ding in LA hong tung hi. San Diego ah nithum sung om ding aa tua pan Pasian lam hon...\nZomi directory US 2009 a ni kheng ta.\nking zam kingmangzo@... Nov 2, 2009 10:42 pm Zomi sanggam te, Zomi Association of USA (ZAUS) Portland, OR ah March kha in ki pan khia in, tu kum na sep ding ngim na khat pen directory bawl ding hi. ...\nCorrection: RE: [ ZOGAMNET ] Sia Suanbawi US ah a hopih nuam te aa d\nChin Khai chinkkhai@... Nov 3, 2009 12:20 am Ka phone khial kha ingh. Hong mai sak un. (626)228-2140 ding hi ei. ckk To: zomi@yahoogroups.com; blessedzomi@yahoogroups.com From: chinkkhai@... Date:...\nMin leh Address piakna\nGo Pau gkpauno@... Nov 3, 2009 2:27 am Sia King Mang aw, Kei leh ka innkuan Address kong khak hi. Go Khan Pau Nian Za Ning Niang' Sian Zun Gin Sawm Tung Dal Sian Kop Lal Khup Sian Nun Khaite' ahi...\ndiseasesndiagnosis diseasesndia... Nov 3, 2009 5:02 am Breast Cancer <http://www.heartcare-info.com/breastcancer.html> Breast cancer affects one in eight women during their lives. Breast cancer kills more women in...\nRe: Fwd: ZOFA UPDATE [9 Attachments]\nHang Tung hztung@... Nov 3, 2009 6:05 am Dear Tongsan tanu te, ZOFA bawlung kimawlna fotos te muhnop peuh mah ei, nong suah sak zel uh lungdam hang. Agroup mante nong suahsak uhciang tua Team te hi or...\nRe: Fwd: ZOFA UPDATE\nThangpu clement.thang@... Nov 3, 2009 6:28 am ZOFA photo te zong nopci thei mahmah ei...adiakdiak in result mahmah ki thei nuam sawnsawn hi ven...nong khah khiat theih uh leh ki lungdam mahmah ding hi. ...\nMalaysia aa om Kawlgam mite aa ding lungdamna thu\nLing Kee lingkee4jesus Nov 3, 2009 11:48 am Dear Brothers and sisters in Christ, Myanmar Christian Assembly(Malaysia), kikhawp na( worship meeting) ah nei aa bang in ki bawl kia ding ah hi zieh in ah...\nFwd: ZOFA NOV 3\nThang Sian Kham khamyc@... Nov 3, 2009 1:58 pm Dear Zomi U le Nau, Kawlpi ah tulaitak kinei Zomite Bawlung tawh kilawmtatna ZOFA Cup 2009 nisim asiampente pahtawi piakna Man (picture)te leh ZOFA Report...\nSaya Zaw Thu lin's Bible study\nThawng Khan Cin (Thaw... thawngno Nov 3, 2009 5:30 pm Dear All, Saya Zaw Thu Lin's Bible Study in Australia (2008) is uploaded in the MFC video section. Please click and get encouraged. ...\nFwd: Hoover Dam Bypass . . .WOW!- Engineering at that's best\nKam Kyin lian centenary04@... Nov 4, 2009 5:33 am Engineers..... please don't envy on them! THE WIDER VIEW: Taking shape, the new bridge at the Hoover Dam Creeping closer inch by inch, 900 feet above the...\nKam Kyin lian centenary04@... Nov 4, 2009 3:42 pm ... From: Yuya <uglyyuya@...> Date: 2009/11/3 Subject: Fwd: ၾကြက္ေဘးၾကီးက်ေနၿခင္း To: thant.tmt@...,...\nRe: [ZONET] ZRA ah UKLA(MC) lut\nTg. Thuam Hang thuamhang Nov 4, 2009 3:43 pm Dear Zomi laizomte, Guai aw,hih bang thu hoih thute ka zak ciang in,lamdang ka sa liang hi.Hih bang ki pawl khawm aa na sem khawm ding in,ka lung gulh mahmah...\nThang Sian Kham khamyc@... Nov 4, 2009 6:51 pm * DAHPIHNA* Kawlpi, Pinlong(10) sung ateeng Dr. Ngul Khaw Pau, SDA in November 4,2009 ( Myanmar-10:00AM) hunin a innpi pan abiak leh amuan Pasian kiangah...\nSUNG TIN PAR' Hong gen dan\nJ K Kam jkkam2006@... Nov 4, 2009 10:41 pm Dear Lawm Mung aw, Hih na lai at dan mah pen a manpen mah hi pah hi. Kei zong Sungtinpar te 4 Norway hong pai lai un Zomi taang in lasa in mun 2 ah na ki hel...\ntuni thupha :: Lungtaina in zatui hoih hi-a... : : Sianmang' kammal\nPil Mung edailyziv@... Nov 5, 2009 4:33 am Lungtaina in zatui hoih hi-a, lungsim tapzanna in guhte a keusak hi. *Paunakte 17:22*...\nPeaceboy khuplang.cyber@... Nov 5, 2009 5:20 am -- Topa tawh ton khawm ni! ............................................... ............................... © Khuplang @peaceboy -- Topa tawh ton khawm ni! ...\nKawlpi ah Crusade om ding:\npeter khampu peterkhampu@... Nov 5, 2009 5:28 am Dear Thu-uppih Sanggamteng; Kawlpi, Galilee pawlpi panin Pa Kham Lian Khai (Khaipi) Director � Home Mission Department panin kumsim a a neih uh, �Home...\ndiseasesndiagnosis diseasesndia... Nov 5, 2009 8:01 am Hot Tub Folliculitis (Pseudomonas Folliculitis) <http://www.webbeautytips.com/hot-tub-folliculitis.html> There are several different types of folliculitis, but...\nCome join me on Zomi Social Network\nNang Khai nkkhai347@... Nov 5, 2009 1:33 pm Zomi Social Network: Zomi Social Network ... Come join me on Zomi Social Network! Nang Khai Click the link below to Join: ...\nJust address an email to blessedzomi@yahoogroups.com Jump to a particular message


url: =Khamuanna Taktak - Zomi Adventist Innkuan\nApril 14, 1865 nitak 10:25 pawl in limlak kineihsiam (actor) John Wilkes Booth in Ford Theatre ah “Our American Cousin” cih limlah en a om ahi US kumpi Abraham Lincoln a deek pan in thautawh kap aa April 15 zingsang 7:22 hun in Lincoln in a nunung huu sangin a leitung nuntakna bei hi. Lincoln a sih laitak in na sak luat aa taauna, hagawina ahi zongin kisaan keei a gimna cih bang omselo in daitak in a hutawpna sangkhia hi. Lincoln’ secretary nu in “Lincoln maipuak zia panin genzawhloh lungdaihna tawldamna ka mu hi” ci hi.\nJohn Wilkes Booth in Abraham Lincoln a suamlup lai in Lincoln nuntakna bek hilo, a cabinet member pawlkhat zong suamlup ding a hanciamna mi tampi in phawkkha khollo uh hi.\nTua zan mah in Lewis Powell in Secretary of State ahi William H. Seward a innah suamlum dingin va pai aa ahi zongin that zolo in liamsuah bek hi. Temta liamma tawh lim liam sim mah ta seleh, Seward dam kik hi. A lungsim na in a damkikna ding zekai tuam kha ding patauhna tawh Lincoln a kisuamlup khit lam Seward kiangah kuamah gen ngamlo uh hi. Ahizongin, ni tawmno khit ciangin a tawl-et (window) pan a khuadak leh American dialkhai khuamlang ciangbek ah kikhai amuh ciangin amah a kempa kiangah, “Kumpipa si khin ta ai ve maw” ci hi. A kempa in nial ding hanciam in a om laitak in, “kumpipa silo hi leh ka liamna hangin hong veh ahikeileh hong hopih masa pen hi ding hi” ci in Seward in gen kik hi.\nTua nitak lian mah in George Atzerodt pen kumpi nihna ahi Andrew Johnson that dingin Booth in a sehsa ahi hi. Ahizongin, Atzerodt in kumpipa thah ding sawmlo in gusim a selcip ding (kidnap or abduct) ding bekin ngaihsun hi. Tua hang mah in tua zan in Atzerodt in Andrew Johnson that lo in a nungkik ahi hi. Lincoln sih khit ciangin Andrew Johnson US kumpi hong suak hi.\nSee also 9 Bible Verses to Help When You’re Struggling with Guilt | News\nTangvalno David zong siampi Samuel in kumpi dingin sathau nilh khin zo hi. Ahizongin kumpi a hihma in amah thah dingin a zong thapai kumpi Saul nuntakna a lak theihna ding hunpha nihvei bang ngah hi. Ahizongin, hehpihna leh itna tawh kidim Pasian-zia David in tellua mahmah ahi manin “Ka pu TOPA sathau nilhsa ahi manin ama tungah ka khut ka liik kei ding hi” ci hi (1 Samuel 24:10 ZIV).\nRom 12: 21 Gitlohna kizosak kei unla, a hoih tawh gitlohna na zo un.\n1st Quarter Zokam SS Lessons\nRetired North American Division President Don Schneider Has Died\nTags: Articles, Dr Kham Khan Khai, History\nPrev post Bang hun in Topa Jesu hong suak hiam?\nNext post Sittel, Sinna le Sazian (Video)


url: =Akpi meibawi ~ Hau Za Cin :: ZOMI DAILY\nposted on 29 December 2015 at 10:25 am Lomkholna: Article, Hauzacin\nAkpi in no a keuh ciang a mei kibawhsak a, a mei tawng hi. A mei a khan kik ciangin a note lianta a, a tui kik hunpah hi. Tua bangin akpi khangah no keuh, no kai, mei bawi, tui kik cih bangin life cylce a nei hi, mikangpau a kawm ngaingai hi hang ei, life cycle. A meibawi hun pen a nungak kik laitak, a nopsak laitak, mawhpuak a neihloh laitak ahi hi. Guah hong zu in kuamah a khual ding omlo, a huai ding omlo ahih manin amah bek tai liatliat lel hi.\nKa guah aw zu sengseng\nKa kel aw tai diamdiam\nNeihtong te kongmai nuai a,\nAkpi meibawi tai ta liatliat\nciin la kisa hi. Tua la pen kohsak dan hi a, ka neulai in ka pi tawh guah a zuk ciang innka tau ah ding kawm in inn kong a ak tai diamdiam, kel tai diamdiamte ka muh uh ciang naukepna bangin ka sa zel uh hi. Hih la phuak kua hi diam, bang hun a kiphuak hi diam cih pen kithei nawnlo a, Zomi te Nau Awih La namkhat ahi hi. Doh Reh Meh a kibulh lo Zomi la neih masak pawl hi in ka um hi.\nTu hun ciangin i nu leh pate in nau awih la hong phuak ding hileh bang aphuak tam uh maw? Akpi a mu nawnlo, kel tal a mu nawnlo te in a la phuah ding hileng bang i phuaktam maw. A sa i nek zah in a tak i mu nawnkei a, KFC khawngah aksa a si kai neunau khawngin i petsuk guapguap a, kam gei teng san khin phial mahleh nopmawh isa kei ta hi. Nau Awih La tawh awi ding hi leng bang ciin i phuak tam maw? Naukepna te lah Computer khawng, TV khawng, CD player leh Cassette Player khawng hita a…\nElectric aw mit lo aw,\nKa nau TV ensak aw,\nKa nau CD ensak aw,\nKa nau VDO games siamsak aw,\nKa nau iphone ngai sak aw,\nKa nau phone ah pausak aw.\ncih bangin i phuakta mai diam? Ahih kei leh,\nBawi aw hong khang mengmeng aw,\nPam a computer siamsak aw,\nGamdang tuipi gal tungsak inla,\nMi nam suak mi ngeina zui sak inla,\nTun leh zua u leh nau ngilhsak in,\nHauhna namkim pilna namkim na guan in.\ni ci zaw diam?\nAkpi meibawi pen ama nuntakna ah a khangno hun tawh kibang ding hi. A kep a huai ding a omloh laitak hi. A nopsak laitak hi. A tung a nuai a don ding a kisap loh laitak hi. Guahzu leh amah bek bikhaliim lam zuanin tai a, inn nuai niliap ah kibu dingin tai liatliat lel hi. A nung a ma khual kullo a, ama bitna ding bek a sep phamawh lo hi.\nAkpi Meibawi la a phuah Zomi te in amah banga i suahtak laitak amah bangin ei bek i ki khual kha hiam? Akpi bangin ei bek lu taakna ding zongin i tai kha hiam? Akpi tawh i kibang thei hiam? Akpi in bel amah bek kikhual lel hi, Zomi te tua bang ihi thei ding hiam? A meibawi masasa i kitaisan zelzul diam?\nPrevious: GZA pan hopihna ~ December 2015\nNext: Tulaai Leitung Thuthang Tuamtuam Updates December 28, 2015


url: =Ih Tembawpi kua’n hawl ding? :: ZOMI DAILY\nIh Tembawpi kua’n hawl ding?\nposted on 6 November 2016 at 8:52 am Lomkholna: Article, Nantalsuan\nIh Tembawpi kua’n hawl ding? (Who should be our ship captain?)\n“Hih Tembaw hawlding kei kalawm nawn kei hi.” UKgam EU referendum (mipi ngaihsut piakna) a kitheih June 24, 2016 ni in, David Cameron in Prime Minister dinmun pan a khawlna kammal a hihi. Mipi a tamzaw te’ deihna a zahtaakna hi aa, dinkhawl bengbang samlo in, makai thak kingah madong’ ka hihtheihzah in maa ka pang ding, ci-in lungduaitak in, UKgam mipi te tung’ kamciam zong a pia hi.\nGamthupi ah, makai gina aa’ kiciamteh te in, a mau deihna hoihmah taleh ‘mipi-deihna mah masak zaw’ cih hong kilang sak a hihi. Mipi te tang’mi a hih mahbang un, ‘Keithu bek’ ci samlo uh hi. Hihpen gam khangto sa te, mi picing te kalsuan zia hi aa, naupang te pheng ciakna, kimawlna hi dih lo hi.\nNoah leh Moses te bang in, a masa, ahamsapi a nawk leh a phungiat ding in, Pasian teeltuam a om keibuang leh tu hun ciang’ mipite teelsa makai ki hi ta hi. Mipi in zong a maudeihna a phuzo ding, tuipi laizang aa pai I tembaw pen bittak in, lungtup tuang hong tunpih ding’ captain kisam hi.\nTua leh, I tupna munlehgam koi teng hi aa, bang tembaw zang in, tua tembaw kua in, hawlzo taktak ding hiam? cih ngaihsut ding hong om hi. Tupna kibang lopi, tembaw khat tung’ tuankhop huailo hi. A sawtlo in tuipi laizang ah I mangthang kha ding hi. Tupna kibang zong, a muanhuai tembaw zatding thupi aa, tua tembaw a hawlnuam pong hi loin, a hawlsiam taktak ding captain gina kisam pha mahmah hi.\nTupna kibang, tembaw kibang in, captain siam hi leh huihpi tuihual in hong suknawk hong tonawk zong in, mual I suak khawm pelmawh ding hi.\nZomi sung ah zong, Zogam leitang ngah mateng a ci om aa, mipang mah beelkhiukhau heuh leng a ci ki om tuak hi. Ni khat niciang khawlmun ah I kingak ding aa, Canaan Zogam mitsuan in I manawt khawm ding hi. Bangbang hi leh, I tembaw tek tuipi tungah omkhin zo hi. Tua I tembaw zat te’ a hoihding bek hilo in, a hawl thei taktak, a hawlzo taktak ding te’n saklehkhang nawkselo, lampial lo in, hawlhuai hi.\nUKgam EU tawh kipawl nawtlohna-ma a tut ding Tembawpi a hawlding UK PM thak Theresa May neita uh aa, Kawlgamzong Democracy diktak ah hong puak ding NLD tembawpi kithawi liamliam ta hi. Zosuan lungtup hong tunpih ding GZA, ZCD, Zomi Council, ZYA.. cihbang I tembawte a hawlsiam ding kisam pha mahmah hi.\nMihing te’n pianpih leh sintheih siamna thupha tuamtek kinei aa, uut khempeuh leh uuk khempeuh kisiam zo samlo hi. Tembaw hoih pen I neih nang leh a puah a zuunding, a hawlding in I siamna muntek ah mun kipia, kizangsiam leh mapang khawm zo tek leeng.\nEurope masuan in gunkuang(dingy) peuh tawh tuipi a kan African leh MiddleEast te’ tukum sung bek in tultampi tuikia in, sikhin zo hi.\nZosuan te, tuipi galkan ding kisasa tawh tuipi tung omlai leh tuipi galkai khin cihbang in leitung muntuamtuam ah sii leh naang in, kithehthang ta hi. Nang deihna bek na cih kikal in, tua Zosuan te kahna aw leh sisan in hong siik ta ding hi.\nZosuan te lungtup hong tunpih ding’ I tembawpi hawlding kua taktak hi ding hiam? Nantal’suan (https://www.theguardian.com David Cameron full speech na ngaihnop leh)\nPrevious: Syria galkap te’n Jabhat Al-sham ngongtatte tampi golum ~ Thang Khan Lian\nNext: A – Ak khuangta thawh hunta ~ Khaineu Hatlang\nDek lam tuk tum zong gal suak ~ Tual Khan Suan\nThe Christmas Truce 1914 ~ TK Lian


url: =Tulaai Leitung Thuthang Tuamtuam Updates Dec 2, 2014 :: ZOMI DAILY\nposted on 3 December 2014 at 9:09 am Lomkholna: Khawmpau, Myanmar, News, World, Zomi\nWelcome Back & Happy Sweet December\n· IS migi Makaaipi ahi Abu Bakr al-Badhdadi i azi leh ata Syria gam leh Lebanon gamgi dung ah Lebanon gaalkaap ten manta ci in December 2,2014 ni in taangkokhia uhhi. Azi leh ata kimat sakmawk ahihman Khanglui ten Meigong lung leh sa zanta acih peuh ongbat a leh onggilo semsem ding ahihman in lauhuai khading hi. BBC.COM\n· South Korea gam te neihsa Ngasa betna tembawpi khat December 1, 2014 ni in Russia gamkhen tuipi tung ah khua hun siatluana hang in Tembaw sung ah tuiluut ahihman in kibung hi. Mi 7 ahi in kihonkhia zopah a khat asi in kitawm hi. December 2 ni in 52 mangthanglaai ci a alim amel zong kimuzo nailo ci in Korea leh Russia thungei te in taangkokhia uhhi. BBC.COM\n· Haiti gam Saint Marc khuapi pan tai 60 kigamlaatna a om Thong innpi sung pan Haiti mi thongkiha mi 34 ten December 2,2014 ni in thongkong susia in thongpan taaikhia uhhi. Hih tawh kisai in thongkongcing palik 4 ten huh hi cih upmawhna tawh palik ten man uhhi. Tuama kha 3 pan kipan Haiti gam thongpan taaisim mi 300 vaalta ci uhhi.BBC.COM\n· Kenya leh Somalia gamgi Mandera khuakiang a nasem a om mipi lak ah al-Shabab migilo ten December 1, 2014 nizan in mipi lakpan Muslim biakna azuiteng atenkhiat khitciang Muslim biakna azuilo teng bankaap uh ahihman in mi 36 in nuntaakna beilawh uhhi.Hih bangthu aomnawnloh nading in Kenya President Uhuru Kenyatta in Palik maangpi pa leh gamsung vuanzi pa amiliah khia hi.BBC.COM\n· Cuba bam Santa Clara pan Varadero tuikulh khawlmun lamzuan a azin Lungnop zong khualzin mi 41 apua Bus pi khat December 1, 2014 ni zankim pawl in kilumlet a mi 8 zato ah kikheipah in Piantit gammi 9 peen naakgim mahmah in asihhun ding bek uh kingak in om hi.abcnews.go.com\n· Egypt gam thukhen zumpi te in nungkum a palik 11 thahnatawh amawhmat uh mi 188 te gawhlupding in December 2,2014 ni in thukhen uhhi. HIh bang a mi alom agawh ngekngek uhpeen 2014 sung a 3 veina hita a leitung bup in amawhsak mahmah thukhat zong ahihi.abc.go.com\nTusung teng tanau vaai taumtuam leh Bukveina hangtawh thuthang ongkitat vat ahihman in ngaihdamna konngen ahi.\nPrevious: Mualkawi khuami Pr. Gin Lian Pau pianna nu Pi Vung Za Cing tangthu\nNext: Lungdamna Koi-ah Om? ~ Khat Thang\nMalaysia ah Kawlgammi nasemding kipuaksawm nawnlo ahih manin FMM te patau ~ ZD


url: =Koici leng Lawhcing ding :: ZOMI DAILY\nposted on 23 April 2015 at 4:49 pm Lomkholna: Article, Pautunthang\nMi khem peuh in lawh cin ki ut ciat hi.Ahi zongin ki lawh cing kim lo hi.Lawh cin nanga a ki tangsam pawl khat gen khawm ni.\n1.TUPNA NEI DING: Lawhcin na i neih theih nangin tupna ki cian i neih masak phawt kul hi.Tipna nei bek tham lo in tum guh mah mah kisam hi.Tupna ki cian nei lo mi te pen, tuipi tunga nahteh huih mutna lam lam a ki hei kawi kawi tawh kibang hi.\nTum gukna hanga lawhcing mi tampi tak awm hi.Tua te laka Helen Keller tangthu en pak leng.” Na khat peuh tupma a awm nak leh a piang theilo awm lo hi” na ci hi.Kum khat leh a lang mi bek ahih laiin a mit taw in pau thei lo a, a beng zong ngawng lai hi.Kum guk a hong cin ciangin mittaw lai tawh lai hong sin hi.Pau thei nuam lua in kisin sin a a tawpna ah pau thei mawk hi.Tua a ki pan a tupna bangmah in dal zo nawn lo hi.Kum 19 a phak ciang B.A hong passed in, Lecturer na sema, laibu 80 val bang gelh lai hi.\nZomi khat ciat ki ngaihsun pha ni.Bengngawng, khaw mulo leh pau thei lo khat hi zahin lawhcing thei a hih leh ei cidam te bang hangin lawhcing thei lo ding?Nang zong lawh cin na ut leh tumguhna nei in.\n2.LUNGKE LO DING:Lam et beina , lung kiatna te in i lawkcin nang hong dal thei hi.Mi thupi leh lawhcing i cih te nangawn in khialh hun leh mualpho hun na nei ve ve uh hi.Ahi zongin tua bang hun ciang in amaute lung ke lo in a tupna bang un kal suan tei tei uh hi.Tua man in a tawpna ah lawhcinna nei thei ve ve uh hi.\nLungkiat hun a lung ke lo a atawpna a lawhcing mi tampi aw2m uh hi.Tua te laka khat Abraham Lincoln nuntakna en dih ni.A nau pan laiin a nu in sih san in, sang zong kah gina thei lo hi.Tua bangin hong tangval to hi.Politics ah lut in ki teelna ah hong ki candidate a, ke pah hi.Tua khit ciang tuh kik a cing tuan lo hi.Sum bawl na lam kipan le lah lawhcing thei tuan lo ih nasep zawng le lah mu thei mah mah lo hi.\nA hi zongin lung ke lo in politics mah ah hong lut kik hi.Kum 1846 ciang American Congress M.P in hong cing thei pan hi.Kum 1856 ciang Vice President tuha, cing zo lo hi.Ki teel kik ciang zong ke kik hi.A tawpna ah kum 1860 ciang American President dingin hong cing hi.Lung ke lo a a kalsuan manin mi tampi takin suahtak na ngah in, lei tung ah mi minthang khat hong suak thei hi.\nMi pawl khat te i nasepna ah haksatna phu kha pan leng, lung ke pah thei hi hang.Lametna nangawn nei zolo in thanem pah thei mawk hi hang.Tuabang ding hi lo hi.Lungsim lam a sin Thales i ,”Lametna pen mi zong te ann hi” na ci hi.Lametna zong a nei zo nawn lo mi hing pen lawhcing ngeilo ding hi.\n3.THEIH TAWP SUAH DING:America President lui Jimmy Carter in a tangval laiin tembaw galkap lak na ah lai vuana a sawm leh lina ngah\nhi.Admiral pa in interview na ah, ” na theihtawp suah le teh a khatna la thei ni teh” na ci ci.Tua pa thugen in a lungsim su kha mah mah hi.Tua a ki pan a hihna peuh peuhah a theih tawp suahin a khatna la den takpi hi.Kamphatna i tan theih na dingin theih tawp i suah kul hi.A sepna peuhah a theihtawp a suah mi pen lawhsam ngei lo hi.\n4.HANGSAN DING:Ei sep bang a sem leh ei sawm bang a sawm mi tampi lawhsam khin uh hi.Tua te hangin lung ke loa hangsan taka mainawt ding kisam hi.Mei dawi na tawh lawh cin nang lampi sau ki zui zolo hi.Mi lawhcing te haza loa en ding ahi hi.Mi hih theih khat nang zong a hih thei lo dingin ki ngaihsun tuan kei in.Lungsim niamna(inferiority complex) nei kha peuh mah kei in.\nLeitung i nuntak sung in haksatna leh buaina tampi in hong nawk den hi.Ki lung neu ngaihsut leng leitung pen mial mah mah hi.Ahizongin a hoih lamin ngaihsun leng leitung pen nuam in vaak hi.Tua ahih manin na khat peuh peuh a hoih lamin ngaihsun den in.Mang ten zong “Be Optimist” na ci uh hi.\nPrevious: Khuai Khawi A Thupitna ~ Thang Suan Mung\nNext: A kizomsuak khantohna leh khuapi zuana teenna


url: =Lovers + Friends Henry Top in Mini Mara Print | REVOLVE\nfavorite Lovers + Friends Henry Top in Mini Mara Print\nShare Henry Top in Mini Mara Print on Facebook (opens in a new window)\nShare Henry Top in Mini Mara Print on Twitter (opens in a new window)\nShare Henry Top in Mini Mara Print on Google (opens in a new window)\nRevolve Style No. LOVF-WS1378\nManufacturer Style No. LFS520 F19\nHenry Top in Mini Mara Print


url: =Global Buanli Family: Tulaai Leitung Thuthang tuamtuam updates November 7, 2013\nTulaai Leitung Thuthang tuamtuam updates November 7, 2013\n· Pa Langh Hau Cin (KapTel Khua )Songput Beh, leh Nu Vung Lam Cing (Kap Tel Khua ) Songput beh te I Tanu Cing Lun Kim Kum 2 leh kha 6 in 11/06/13 zingsang nai 4:00Am kiim pawl in atena uh Bowling Green,Kentucy pan Pakiang ah ongpai San ta hi.\n· Hih sanggamnu peen Malaysia pan suak hi a, asuah in Malaysia Siavuan te in settawh onghupsak mawk uh ahihman in zawcip in khuazong mulo ban ah pautheilo hi. Aci tawmtawm as bek hia, Apazong lokuan anubek tawh alum hia, Anu akhanlawhciang nau navotlua ahihman alawmleh naaklo ahihman veengkim tanaute sam in Palik te akoh uh leh anabeita na hihi.\n· Pasian lemsakna aom aleh Saturday 11/09/13 ni leisung ah tuhding in geelna om ahihman in thungetna ah ongphawt ciat un.\n· Kawlgam sung ah gamvaai tawh akimawk mat thongkia aomlaai teng tukha November khasung in honpikhat ongsuakta ding lam etna omhi ci in gamvaai tawh thongkia huh makaai U Nian Win 11/06/13 ni in genkhia hi.\n· Australia gampan kipai ahi Sydney Peace Prize 2013 ngahding in Thailand-kawlgam gamgi aom Maedaw Zato anaseem Dr Sin Ti Ya Maung kiteelkhia a, 11/06/13 ni in pawibawlna tawh kipia ta hi.\n· Anaak tha haat khialua mahmah Typhoon huihpi leh guahpi in 11/08/13 ni in Philippine gam laaizang pawl nawkding ci ahihman in Philippine gamsung teng ah saangte kikhaak zihziahta a , Tuipi tung a ngabeng te zong innlam zuan ziahziah ta uhhi.\nPosted by Thang Khawm Pauzomi at 2:00 PM